Ekyamateeka 24 | Bayibuli ey'Oku Mukutu Gwaffe Ogwa Intaneeti | New World Translation\nObufumbo n’okugattululwa (1-5)\nOkuwa obulamu ekitiibwa (6-9)\nOkufaayo ku baavu (10-18)\nAmateeka ku kukuŋŋaanya ebisigalidde (19-22)\n24 “Omusajja bw’awasanga omukazi naye omukazi n’atamusanyusa olw’okuba amulabyemu ekitasaana, anaamuwandiikiranga ebbaluwa eraga nti amugobye+ n’agimukwasa n’amugoba mu nnyumba ye.+ 2 Omukazi oyo bw’anaavanga mu nnyumba y’omusajja oyo, asobola okugenda n’afumbirwa omusajja omulala.+ 3 Singa omusajja ow’okubiri amukyawa era n’amuwandiikira ebbaluwa eraga nti amugobye n’agimukwasa n’amugoba mu nnyumba ye, oba singa omusajja oyo ow’okubiri eyamuwasa afa, 4 omusajja eyasooka okumuwasa kyokka n’amugoba takkirizibwenga kuddamu kumuwasa ng’amaze okufuuka atali mulongoofu, kubanga ekyo kya muzizo mu maaso ga Yakuwa. Toleetanga ekibi mu nsi Yakuwa Katonda wo gy’akuwa okuba obusika. 5 “Omusajja bw’abanga yaakawasa, taweerezanga mu magye, era taweebwanga mulimu mulala gwonna. Anaalekebwanga n’asigala ewuwe okumala omwaka mulamba, n’asanyusa mukazi we.+ 6 “Tewabangawo awamba olubengo oba enso ng’omusingo olw’ekyo ky’anaabanga awoze munne,+ kubanga aba atutte ekyo ekiyimirizaawo obulamu bw’omuntu* ng’omusingo. 7 “Omuntu bw’awambanga omu ku baganda be Abayisirayiri, n’amuyisa bubi era n’amutunda,+ oyo anaabanga awambye omuntu attibwanga.+ Oggyangawo ekibi mu mmwe.+ 8 “Bwe wabalukangawo endwadde y’ebigenge,* mufubanga nnyo okukola byonna bakabona Abaleevi bye banaabalagiranga.+ Mufubanga okukolera ddala nga bwe nnalagira bakabona. 9 Jjukira Yakuwa Katonda wo kye yakola Miriyamu bwe mwali ku lugendo nga muva e Misiri.+ 10 “Bw’owolanga munno ekintu kyonna,+ toyingiranga mu nnyumba ye kuggyamu ekyo ky’anaabanga akusingidde. 11 Oyimiriranga wabweru, era oyo gw’onoobanga owoze y’anaafulumyanga ekyo ky’anaabanga akusingidde n’akireeta gy’oli. 12 Era omuntu oyo bw’anaabanga mu bwetaavu tosulanga n’ekyo ky’anaabanga akusingidde.+ 13 Onoomuddizanga ekyo ky’anaabanga akusingidde amangu ddala ng’enjuba yaakagwa, era anaasulanga n’ekyambalo kye+ n’alyoka akusabira omukisa; ekyo kinaabanga kya butuukirivu gy’oli mu maaso ga Yakuwa Katonda wo. 14 “Tolyazaamaanyanga omukozi akolera empeera ali mu bwetaavu era omwavu, k’abe omu ku baganda bo oba omu ku bagwira abali mu nsi yo, mu bibuga* byo.+ 15 Onoomuwanga empeera ye ku lunaku olwo lwennyini+ ng’enjuba tennagwa kubanga ali mu bwetaavu, era empeera ye y’eyimirizaawo obulamu bwe. Bw’otookole bw’otyo, ajja kukaabirira Yakuwa ng’akuwawaabira, era ojja kubaako ekibi.+ 16 “Bataata tebattibwenga olw’ekyo abaana baabwe kye banaabanga bakoze, n’abaana tebattibwenga olw’ekyo bakitaabwe kye banaabanga bakoze.+ Buli omu anattibwanga lwa kibi kye.+ 17 “Tosalirizanga ng’osala omusango gw’omugwira oba ogw’omwana atalina kitaawe,*+ era totwalanga kyambalo kya nnamwandu okuba omusingo ng’oliko ky’omuwoze.+ 18 Jjukira nti wali muddu mu Misiri, Yakuwa Katonda wo n’akununulayo.+ Eyo ye nsonga lwaki nkuwa ekiragiro ekyo. 19 “Bw’okungulanga ebirime mu nnimiro yo ne weerabirayo ekiganda, toddangayo kukinona. Kinaabanga kya mugwira, n’omwana atalina kitaawe, ne nnamwandu;+ Yakuwa Katonda wo alyoke akuwe omukisa mu byonna by’okola.+ 20 “Bw’okubanga omuzeyituuni gwo, amatabi gaagwo togakubangamu mulundi mulala. Ebinaabanga bisigaddeko binaabanga bya mugwira, n’omwana atalina kitaawe, ne nnamwandu.+ 21 “Bw’okungulanga ezzabbibu mu nnimiro yo ey’emizabbibu, toddangayo kunoga eyo eba esigaddeyo. Eneebanga ya mugwira, n’omwana atalina kitaawe, ne nnamwandu. 22 Jjukira nti wali muddu mu nsi ya Misiri. Eyo ye nsonga lwaki nkuwa ekiragiro ekyo.\n^ Oba, “aba ng’atutte obulamu.”\n^ Laba obugambo obuli wansi ku Lev 13:2.


Lipoota ya Twaweza eyanise obunafu obuli mu malwaliro ga Gavumenti\nBy Benjamin Ssebaggala\nOKUNOONYEREZA okupya ku by’obulamu n’obujjanjabi kuzudde nti omuwendo gw’abantu abagenda mu malwaliro okufuna obujjanjabi gweyongedde.\nWabula ne wankubadde omuwendo gweyongedde, bakizudde nti mu malwaliro naddala aga gavumenti abalwadde balwisibwa nnyo mu nnyiriri nga tebannaba kulaba basawo kufuna bujjanjabi bwe betaaga.\nBino bifulumiziddwa mu lipooti evudde mu kunoonyereza okukoleddwa aba Twaweza Uganda ne bakizuula nti ekitundu ku bannanyuga bonna bagenda mu malwaliro nga bafunye obuzibu era babiri ku balwadde basatu abagenda mu ddwaliro batwala essaawa numba mu nnyiriri.\nAbantu bangi abafunye obubenje ku nguudo ng’obusinga obungi buva ku pikipiki (bodaboda) era wano Polly Namaye amyuka omwogezi wa poliisi mu ggwanga wategeerezza nti obubenje obusinga buva ku bulagajjavu n’abamu okuvuga nga tebalina bisaanyizo.\nPolly Namaye omumyuka w'omwogezi wa Poliisi mu ggwanga ng'annyonnyola\nMarie Nanyanzi okuva mu Twaweza Uganda ayanjudde lipooti n’okugitematema n’ategeeza nti okunoonyereza bakukoze nga beesigama ku muwendo gw’abantu omutongole ogwafulumizibwa gavumenti mu 2014.\nOkunoonyereza kwongedde okulaga nti omulwadde omu ku balwadde basatu abagenda mu malwaliro ga gavumenti bamuwandiikira ddagala ne bamulagira okulyegulira kubanga teribeerayo.\nWano Aggrey Ssanya omuwandiisi w’ekibiina ekigatta abasawo wakwatidde omuzindaalo n’ategeeza nti nga bwe bazudde nti omuwendo gw’abalwadde abeeyunira amalwaliro gweyongedde, ne gavumenti esaana eyongere ku nsimbi z’eteeka mu malwaliro.\nAtegeezezza nti obuzibu bwe basanga mu malwaliro ga gavumenti agawansi osanga abasawo nga tebamala kyokka bwe batuukirira abakulira abakozi ku disitulikti (CAO) nga babasaba okubongera ku muwendo gw’abasawo babategeeza kimu nti tewali nsimbi.\nOkubeera nga mu malwaliro tewaliyo ddagala limala ategeezezza nti ebiseera ebyayita minisitule y’ebyensimbi yawanga disitulikiti omutemwa gw’ensimbi n’egula eddagala okusinziira ku bwetaavu obuliwo wabula kati eddagala lyonna balina kuliggya mu National Medical Stores ate ng’eribawa mu kiseera ekigere.\nKale ne bwe liggwawo babeera balina okulinda ekiseera ekyo kituuke basobole okufuna eddagala eddala.


Gula Bitcoin mu Boliviya | Paxful\nTunda Bitcoin mbagirawo mu Boliviya\nObumu ku katale ka Bitcoin aka muntu-ku-muntu akakyasinze okwesigika mu nsi kati kali mu Bolivia! Kyusa Boliviano (BOB) mangumangu ofunemu BTC ng`okozesa engeri z`okusasula ezisoba mu 300 eziri ku kibanja. Mu z`okulondako olinamu nga PayU, Mercado Pago, Western Union, International Wire Transfer (SWIFT), Skrill, PayPal, kaadi z`ebirabo, okuyisa mu bbanka, n`endala nnyingi nnyo.\nOsobola okugula Bitcoin okuva mu nkumi z`abasuubuzi abali mu Bolivia n`ebusukka nsalo. Okusobozesa obusuubuzi okuba obweyagaza era obwesigika, Paxful ekuuma ssente zo ng`ekozesa okukakasa okwemirundi-ebiri (2FA), n`emitendera emikakali egy`ebyokwerinda ku mukutu gw`ayo, era ewaliriza abatunzi baayo bonna okukakasa akaawunti zaabe.\nTandika olugendo lwo olwa Bitcoin ng`oggulawo akaawunti yo eya Paxful bw`oba tonnaba. Ojja kufuna waleti ya Bitcoin ku bwereere amangu ddala ng`omaze okwewandiisa osobole okutandika. Okweyunga ku nsi ya ssente z`oku mutimbagano tekibangako kyangu nga kati. Tukwagaliza obusuubuzi obw`essanyu!\nEbivuganyo ebisinga ebya Boliviano ya Boliviya ku Boliviya\nLabise ddakiika 38 ago PayPal — Genuine trade partner\n103.00-668.00 BOB 103.00 BOB $0.83 Gula 176,763.82 BOB Gula Gula\nEngeri z`okusasula ezikyasinze ku Boliviya\nYambako abantu abalala muBoliviya okufuna Bitcoin era osobola okufuna amagoba MANGI okutuusiza ddala ku 60% ku buli butunzi. Tandika okutunda ne akaawunti ya bbanka yo kati, laba okuluŋŋamya kwaffe okw`obwereere. Paxful efuna abaguzi ba Bitcoin abasukka mu 1000 okuva muBoliviya buli lunaku.\nOlina abantu bangi b`omanyi abaagala okugula Bitcoin muBoliviya ? Ng`okozesa Kiyosiki ya Bitcoin ne pulogulaamu y`Abanywanyi ofuna ebitundu 2% ku buli busuubuzi ennaku zonna ng`ogabana bugabanyi linki. Tandika kati.


Bukedde Online - Omugagga Ham azzeemu okuttunka ne DTB Bank abanja obuwumbi 120\nPoliisi ekutte abagambibwa okutta kitaabwe...\nOmugagga Hamis Kiggundu ng'annyonnyola\nOMUGAGGA Hamis Kiggundu amanyiddwa nga Ham agonzezza banka n'ekkiriza okuggyawo omutemwa gw'okusooka okusasula ssente ebitundu 30 ku buli 100 ku ssente z'obeera obanja banka ng'ogiwaabidde mu kkooti. Bino biri mu musango Ham gwe yawaabira banka ya Diamond Trust mu kkooti etaawulula enkaayana z'abasuubuzi ng'agivunaana okuggya ku akawunti ye ssente eziri mu buwumbi 100, nga tebamubanja.\nBbanka zibadde zeeyambisa etteeka lya "Mortgage Act" ng'okusooka okwewozaako ng'oziwaabidde osooka kuteeka mu kkooti ssente ebitundu 30 kwezo z'obeera obanja naye kino Ham yakiwakanyizza era aba Diamond Trust ne bakkiriza okuziyimiriza bwe baabadde mu maaso g'omulamuzi Henry Peter Adonyo.\nHam era yataddeyo omusango omulala mu kkooti etaputa Ssemateeka mw'awaabira Ssaabawolereza wa gavumenti ne Diamond Trust Bank ng'awakanya akawaayiro kano ak'okusasuza abawaabidde bbanka ssente ebitundu 30.\nAgamba nti abantu abazze banyagibwa bbanka ezimu babadde balemererwa okuziwaabira mu kkooti olw'akakwakkulizo ako era abamu bbanka zibadde zibanyigiriza mu mpola ne zibawaayo obusente butono ne babakozesa endagaano nga tebagenze mu kkooti.\nMu musango omukulu Ham ng'ali wamu ne kkampuni ze okuli "Ham Enterprises ne Kiggs International [U] LTD awaabira Diamond Trust Bank eya Uganda n'eya Kenya olw'okumubala omufuulo ne batuuka n'okuggya ssente ku akawunti ze mu bukyamu nga tebamubanja gattako okumutiisatiisa okubowa ebyobugagga bye omuli ettaka lye yawaayo ng'omusingo.\nMu mpaaba ye, Kiggundu agamba nti amaze emyaka egisoba mu 10, ng'akolagaana ne banka eno mu by'okwewola ssente okusobola okuzimba, okuddaabiriza n'okumaliriza ebizimbe bye ebiri mu bifo eby'enjawulo mwaggya ensimbi. Agamba nti ebbanga lyonna ly'abadde yeewoola mu banka abadde awaayo ettaka lye okuli n'ebizimbe eby'amaanyi nga e Kyadondo Block 248 poloti 328 e Kawuku, poloti 36-38 Victoria Crescent 11 Kyadondo, Poloti 923 block 9 Makerere Hill ng'omusingo nga tebannamuwa ssente.\nAnnyonnyola nti wakati wa February 2011 ne September 2016 baamuwa looni ng'eriko obukwakkulizo obutali bwa bwenkanya kyokka olw'okuba yalina enkolagana ennungi ne bbanka n'akkiriza n'awaayo n'ettaka nga omusingo\n‘SSENTE EZIMU TEZAATUUKA'\nKiggundu agamba nti yagondera amateeka gonna agaamuweebwa n'asasula omutemwa gwa buli mwezi nga kuliko n'amagoba gaakwo kyokka yadde nga yasasula bulungi nga bwe yalagirwa, kirabika ssente ezimu ze baalina okumuwola tezaatuuka ku akawunti kyokka ne basigala nga bazimusalako ate ne bamutiisa n'okubowa ettaka lye ekyavaako enkolagana yaabwe okufa.\nAnnyonnyola nti bwe yadda mu bitabo n'abalirira we yakizuulira nti babadde bamubala omufuulo nga baakamuggyako ssente eziri mu buwumbi 120, mu bukyamu era obujulizi bwonna yabuwaddeyo mu kkooti.\nBbanka ya DTB mu kwewozaako egamba nti tebaggyangako ssente ku akawunti ya Kiggundu mu bukyamu era omusango gukyagenda mu maaso.\nKabaka agguddewo olukiiko lwa Buganda olw'omulundi ogwa 24\n'Ebbula ly'omusaayi lyeyongedde mu ggwanga'\n▶ EKITIIBWA KYA BUGANDA; Okuzza Buganda ku ntikko


Bukedde Online - Mayanja omusunyi w'ennanga agobye omukazi mu nnymba\nEyalimbye okusobezebwako abazigu ekirindi ...\nNabulime n’ezzadde lye .\nOMUYIMBI omusunyi w’ennanga, Henry Mayanja agobye mukazi we mu nnyumba ng’amulumiriza obwenzi n’eddogo. Mayanja eyaakawasa omugole, agamba nti, mukyalawe asusse okumuloga nga kye kyamuggye awaka n’adduka ate n’asinziira gy’addukidde n’amusaba ave mu nnyumba ye amufunire awalala gy’anaasobola.\nMayanja eyeesitudde ku Lwokuna n’ajja ku kitebe kya Vision Group etwala ne Bukedde, yagambye nti, waliwo omusawo w’ekinnansi eyajja awaka n’ayamba ku mukyala we okusimba eddagala mu luggya ne bamala obudde bungi mu kiro ekyamulowoozesa nti, bayinza okuba balina kye baatuukako nga y’ensonga lwaki alina omu ku baana gw’alowooza nti ayinza obutaba wuwe. Kyokka omukyala ono, Shamim Nabulime abeera mu maka ga Mayanja e Katale ku lw’e Ntebe olupya yamuzzeemu nga Mayanja bwe yeekangabiriza ng’amusibako eky’obwenzi so nga ye ye mwenzi ow’ebbaluwa eyatuuka n’okusigulwa omukazi gwe yaakawasa, Mecky Ngotezi n’amulesaawo n’abaana be abato bana.\nAgamba nti, ekimugobya mu nnyumba, Mayanja ayagala kuleetamu mugole kubanga yanyiiga nnyo nga Nabulime ayingidde ennyumba nga Mayanja tamanyi so nga yali agitegekedde mugole, Ngotezi.\nNabulime agamba nti, Mayanja yamukubidde ssimu nga November 25, ku ssaawa 9:19 n’addamu n’amukubira nga November 30, ng’amulaalika nga bw’alina okuva mu nnyumba eyo kubanga tekuli mugabo gwe.\nMayanja yamukubidde ssimu emulagira okuva mu nnyumba eyo n’abaana be kyokka bwe yabiwulidde n’addukirawo n’agenda amuwawaabira mu kkooti e Nsangi ku ‘family cause’ nnamba 37 omwaka 2016, ng’agamba nti, Mayanja ayagala kumugoba mu nnyumba n’asaba kkooti emugaane okuddamu okusaalimbira ku nnyumba eno.\nEmpaaba YA NAB ULIME Mu mpaaba ye, yasabye kkooti Mayanja aggyibweko obuyinza obulabirira abaana be bumuweebwe kubanga Mayanja takyabasobola. Abaana kuliko; Ronald Senungi 7, Linet Nakayita 6, Henry Mayanja 4 ne Jacob Kasimaggwa ow’emyaka ebiri.\nMu kiwandiiko kya kkooti ekyassibwako emikono nga December 1, omwaka guno, Nabulime ayagala na bino; l Mayanja asigale kuwa baana byetaagisa l Ennyumba gye babeeramu e Katale ewaandiisibwe mu mannya g’abaana abo n’omukyala\nl Kkooti ewe Mayanja obudde n’ennaku z’alina okulabirangamu abaana abo so si buli w’aba ayagalidde\nl Okuyimiriza Mayanja okugoba famire ye mu nnyumba eno Ensonga ezirum a omu kyala\nl Nabulime yassa ssente nnyingi mu nnyumba eno ng’akimanyi nti bazimba y’amaka n’abaana baabwe n’ettaka kwe yazimbibwa yassaako ssente ze.\nl Mayanja yagaana okulabirira abaana be awatali nsonga nnungamu n’agattako okutiisatiisanga okubagoba mu nnyumba l Yasuulawo mukyala we, Nabulime n’afuna omulala Mecky Ngotezi.\nl Bazze bafuna obutakkaanya wabula olumu, Mayanja yakkiriza ng’ennyumba eyo bw’eri y’abaana n’omukyala n’asuubiza n’okubalabirira n’obutabagobaamu. Endagaano eyo yagikolera ku poliisi e Nsangi nga September 9, 2016.\nl Mayanja muyimbi asula n’okusiiba mu bidongo era talina budde bulabirira baana. Nabulime awera Yalayidde mu kiwandiiko ekyo nti; Ssente ennyingi ze yassa mu by’okwezimba ne Mayanja, ze zimu ku zaavaako ne bizinensi ze okugwa n’aggwamu.\n(Yagamba nti yali musuubuzi mu Kikuubo era kye yasookerako kugulira Mayanja nnanga gye yasooka okukuba) Mu October w’omwaka guno, Mayanja yayanjulwa Mecky mu bakadde be e Masaka kyokka wakati mu mikolo gino, Nabulime n’amuloopa ku poliisi obutalabirira baana nga ne lw’abawadde ekyokulya abawa 7,000/- oba 8,500/- olunaku so nga bali bana nga tezibamala.\nMayanja ALAZ E EKYAMUDDUSA\nAgamba nti okudduka awaka, omukyala ono yali asusse okufuweetanga emmindi ekyamukakasa nti yali amuloga. “Eddagala lye nalya olimanyi ggwe? Nzenna nalogwalogwa. Emmindi nagisanga mu nju ng’enyooka ne mmubuuza ekolaki mu nnyumba.\nByamulema okunnyonnyola ne ngenda. Ne asikaali yali yamala dda okuhhamba ng’omukyala ono bw’ajja n’abasawo b’ekinnansi awaka ne basimba eddagala ne bagenda.” Omwana asembayo obuto, Mayanja agamba nti yalowooza nti si wuwe kubanga abasawo b’ekinnansi abajjanga awaka okumukolera eddagala nga balisimba ku nnyumba, yabasuzanga mu ‘boys quarters’ era asikaali yantegeeza nti, baaberangamu bonna okutuusanga eyo ssaawa 9:00.\nAgamba nti, ekirala ekyamunyiiza ye mukyala oyo okuyingira ennyumba nga tamukkirizza ate nga tategedde wabula n’amusaba aveemu esooke eggwe n’agaana kubanga ye yali alowooza nti, egenda kuweebwa muggya we, Mecky Ngotezi.\nYattottodde ng’abaana be bw’abaagala era abawa buli kimu. Mu kusooka nti yabawanga 30,000/- buli lunaku wabula bwe yamuleetako akamanyiiro okumuyisanga obubi omuli n’okumuvumiranga mu baana be abato nga bamulaba, yazisalako n’amuwanga 20,000/- ng’essomo. Eby’embi, nti yagaana okuyiga kwe kutandika okumuwa 85,000/- buli lunaku ezibeera 250,000/- omwezi.\n“Ebyo byonna nga mbikola kubanga ekinnyiiza, ebintu by’amaka ng’abitwala mu mawulire ne ku poliisi nga gye biggwera. Wabula ku ssente ezo ze mmuwa kati, muweererezaako n’akasawo k’obuwunga, aka sukaali ne kalonda omulala ebya buli mwezi na kati gye biri awaka.\nAbaana bange mbaweerera mu masomero ga ssente nnyingi, okugeza, Ronald Ssennungi asasula 1,000,000/- kalamba ku ssomero lya St. Anthony e Gayaza. Abalala babiri basasula 500,000/- mu masomero ag’enjawulo.\nNze saagalangako kutwala nsonga zino mu mawulire kubanga birengezza naye kyansusseeko ate bwe nalabye ng’antutte ne mu kkooti. Nakizudde nti nnina okuwa ku bujulizi abantu balabe nti siri mubi nnyo. Alimba nti yangulira emmotoka ya Caldina naye ekikulu, nze namugulira emmotoka ey’ekika kya Subaru gye nagula obukadde 17 era bwe nali muleka mu nju, nagimulekera wadde nga yali mpya.\nNagenda okuwulira nti yagitunda nga tanneebuuzizzaako. Yansaba ssente ne muwa obukadde 25 ku bukadde 35 ze neewola mu bbanka ya Centenary ng’ahhambye nti agenda kusuubula ngoye e China. Waayita akaseera katono n’ahhamba nti mu Kikuubo gy’asuubulira, ssente z’obupangisa nyingi mwongereyo obukadde musanvu nabwo ne mbumwongera.\nEby’embi ssente zonna yazitta n’ahhamba nti ziweddewo naye ng’engeri gye ziweddewo tetegeerekeka. Ne bbanka yagaana okuddamu okusasula era nze nakola ekisoboka okusasula na kati nkyasasula kubanga ye yasasulira emyezi ndowooza ebiri gyokka n’akita olwo nze gwe baaziwa ne ntandika okufaafaagana n’ebbanja.\nEkisesa, agamba nti yanteekamu ssente nga tutandika ebya laavu nti n’ennyumba yagissaako ssente ne poloti twagigula ffenna, naye olwo bwe kiba bwe kityo, kijja kitya nti ekyapa kiri mu mannya gange tekuli lirye? Singa yassaako ssente teyandikaayanye?\nEkikulu ennyumba eyo tajja kugibeeramu kubanga si yiye ate agireetamu abasajja abalala. Ku poliisi nakola endagaano nga bwe sijja kugimugobamu naye nnali ndowooza nti anaakyusaamu naye takyusa\nAbavubuka batuuzizza olukiiko okwekenneenya emirimu gya KCCA


Olubereberye 31 LBR - Yakobo n'awulira ebigambo - Bible Search\nOlubereberye 30 Olubereberye 32\nYakobo adduka ku Labbaani\n1Yakobo n'awulira ebigambo by'abatabani ba Labbaani, nga boogera nti, “Yakobo atutte ebintu byonna ebyali ebya kitaffe; era mu byo mw'afunidde obugagga obwo bwonna.” 2Yakobo n'alaba nga Labbaani takyamusanyukira ng'olubereberye. 3Mukama n'agamba Yakobo nti, “Ddayo mu nsi ya bajjajjaabo, era eri baganda bo; nange nnaabeeranga wamu naawe.”- 4Yakobo n'atumya Laakeeri ne Leeya bajje mu ddundiro awali ekisibo kye, 5n'abagamba nti, “Ndabye nga kitammwe takyansanyukira ng'olubereberye; naye Katonda wa kitange abadde wamu nange.- 6Era mumanyi nga nnaweerezanga kitammwe n'amaanyi gange gonna.- 7Era kitammwe yannimba, n'akyusanga empeera yange emirundi kkumi (10); naye Katonda teyamuganya kunkola bubi.- 8Bwe yayogeranga bw'ati nti, ‘Eza bujagijagi ze zinaabanga empeera yo,’ ekisibo kyonna ne kizaala eza bujagijagi; era bwe yayogeranga bw'ati nti, ‘Eza biwuuga ze zinaabanga empeera yo,’ ekisibo kyonna ne kizaala eza biwuga.- 9Bw'atyo Katonda ensolo za kitammwe yazimuggyako, n'azimpa.- 10Awo olwatuuka mu biro ebisibo mwe biwakira nnaloota ne ndaba ng'ebuzi ennume ezaalinnyira ebisibo zaali za biwuga, bujagijagi ne kiweewoweewo. 11Malayika wa Katonda n'aŋŋambira mu kirooto nti, ‘Yakobo,’ ne nziramu nti, ‘Nze nzuuno.’ 12N'ayogera nti, ‘Yimusa kaakano amaaso go, olabe, embuzi zonna ennume ezirinnyira ekisibo za biwuuga, bujagijagi, ne kiweewoweewo; kubanga ndabye byonna Labbaani by'akukola.- 13Nze Katonda w'e Beseri, gye wafukira amafuta ku mpagi, gye wanneeyamira obweyamo; kaakano golokoka, ove mu nsi eno, oddeyo mu nsi gye wazaalirwamu.’ ”- 14Laakeeri ne Leeya ne baddamu ne bamugamba nti, “Tukyalina omugabo oba busika mu nnyumba ya kitaffe?- 15Tetubalibwa nga bannamawanga gy'ali? kubanga yatutunda, era n'ebintu byaffe abiriiridde ddala.- 16Kubanga obugagga bwonna Katonda bw'aggye ku kitaffe, bwe bwaffe era bwa baana baffe: kale kaakano, kyonna Katonda ky'akugambye, kikole.” 17Yakobo n'alyoka agolokoka, ne yeebagaza abaana be ne bakazi be ku ŋŋamira; 18n'atwala ebisibo bye byonna, n'ebintu byonna bye yafunira e Padanalaamu, addeyo eri kitaawe Isaaka, mu nsi ya Kanani. 19Labbaani yali agenze okusala ebyoya by'endiga ze; Laakeeri n'abba baterafi ba kitaawe.- 20Yakobo n'agenda mu kyama Labbaani Omusuuli nga tamanyi, kubanga teyamubuulira ng'adduka. 21Bw'atyo n'adduka n'ebibye byonna bye yalina, n'asomoka omugga Fulaati, n'ayolekera Gireyaadi, ensi ey'ensozi.-\nLabbaani awondera Yakobo\n22Ku lunaku olw'okusatu ne babuulira Labbaani nti Yakobo yadduka. 23Labbani n'atwala baganda be, n'amuwondera olugendo lwa nnaku musanvu; n'amutuukako mu Gireyaadi, ensi ey'ensozi. 24Katonda n'alabikira Labbaani Omusuuli mu kirooto ekiro, n'amugamba nti Weegendereze tobaako kintu kyonna ky'oyogera ne Yakobo, oba kirungi oba kibi.- 25Labbaani n'atuuka ku Yakobo. Yakobo yali asimbye eweema ye mu nsi ey'ensozi; ne Labbaani ne baganda be nabo ne basimba eweema yabwe mu Gireyaadi ensi ey'ensozi. 26Labbaani n'agamba Yakobo nti, “Wakola ki, okugenda ekyama nga simanyi, n'otwalira ddala abaana bange ng'abaanyagibwa n'ekitala? 27Kiki ekyakuddusa ekyama n'onkisa ng'ogenda; n'otombuulira, ndyoke nkusiibule n'ekinyumu n'ennyimba, n'ebitaasa n'ennanga;- 28n'otoŋŋanya kunywegera batabani bange ne bawala bange? Ky'okoze kya busirusiru.- 29Nnina obuyinza okukukolako obubi, naye Katonda wa kitammwe yayogedde nange ekiro nti, ‘Weegendereze tobaako kintu kyonna ky'oba oyogera ne Yakobo, oba kirungi oba kibi.’- 30Mmanyi ng'oyagala okugenda, kubanga olumirwa nnyo ennyumba ya kitaawo. Naye lwaki wabba bakatonda bange?”- 31Yakobo n'addamu n'agamba Labbaani nti, “Kubanga nnatya nti oyinza okunzigyako bawalabo olw'empaka. 32Buli gw'onoosanga ne bakatonda bo attibwe. Kaakano nga tuliwano mu maaso ga baganda baffe, yawulamu ebibyo ebiri mu byange obitwale.” Yakobo yali tamanyi nga Laakeeri yabba bakatonda ba kitaawe.- 33Labbaani n'ayingira mu weema ya Yakobo, ne mu weema ya Leeya, ne mu weema ey'abazaana bombi; naye n'atabalaba. N'ava mu weema ya Leeya, n'ayingira mu weema ya Laakeeri. 34Laakeeri yali atutte baterafi, ng'abakweese mu matandiiko g'eŋŋamira ng'abatuddeko. Labbaani n'ayaza mu weema yonna, naye n'atabalaba. 35Laakeeri n'agamba kitaawe nti, “Mukama wange tosunguwala kubanga siyinza kuyimirira w'oli nga ndi mu mpisa y'abakazi.” Labbaani n'anoonya, naye n'atalaba baterafi.- 36Yakobo n'asunguwala, n'ayomba ne Labbaani ng'agamba nti, “Nsobezza ki? Nkoze kibi ki ekikunnondooza bw'otyo? 37Oyazizza ebintu byange byonna, kiki ky'olabyemu ekikyo? Kiteeke wano mu maaso ga baganda bange ne baganda bo, batusalire omusango ffembi.- 38Emyaka egyo abiri (20) gye n'abeeranga naawe; endiga zo n'embuzi zo enkazi tezaasowola, n'ennume ez'omu kisibo kyo saazirya. 39Eyataagulwanga ensolo saagikuleeteranga; nze nnafiirwanga; eyabbibwanga emisana oba ekiro waginvunaananga.- 40Bwe ntyo bwe nnaabeeranga. Emisana, omusana gwanzigwerangako, ate ekiro empewo n'enfuuwa; era n'otulo twambulanga. 41Emyaka egyo abiri (20) gye nnali mu nnyumba yo; nnakuweerereza emyaka kkumi n'ena (14) olwa bawala bo bombi, n'emyaka mukaaga (6) olw'ebisibo byo; naye ggwe wakyusakyusa empeera yange emirundi kkumi (10).- 42Singa Katonda wa kitange, Katonda wa Ibulayimu, era Entiisa ya Isaaka, teyabeeranga nange, kaakano tewandiremye kunsindika bwereere. Katonda alabye okubonaabona kwange n'okutegana kw'emikono gyange, kye yavudde akunenya ekiro.”-\nYakobo ne Labbaani bakola endagaano\n43Labbaani n'addamu Yakobo nti, “Abawala bano, bawala bange, n'abaana baabwe be baana bange, n'ebisibo bino bisibo byange, ne byonna by'olaba wano byange; kaakati nnyinza kukolera ki bawala bange bano, oba abaana be baazaala. 44Kale nno kaakano, tukole endagaano, nze naawe; ebeerenga omujulirwa wakati wo nange.”- 45Awo Yakobo n'addira ejjinja, n'alisimba libe ekijjukizo- 46Yakobo n'agamba abantu be nti, “Mukuŋŋaanye amayinja,” ne baddira amayinja, ne bagatuuma entuumu; ne baliira awo awali entuumu. 47Labbaani n'agituuma erinnya Yegalusakadusa;+ naye Yakobo n'agituuma Galeedi.+ 48Labbaani n'ayogera nti, “Entuumu eno ye mujulirwa eri nze naawe leero.” Erinnya lyayo kye lyava libeera Galeedi;- 49era Mizupa,+ kubanga yayogera nti, “Mukama atunulenga wakati wange naawe, bwe tuliba nga tetukyalabagana. 50Bw'onoobonyaabonyanga bawala bange, oba bw'oliwasa abakazi abalala awali bawala bange, wadde tewaliba muntu mulala ali naffe, jjukira nga Katonda ye mujulirwa wakati wo nange.”- 51Labbaani n'agamba Yakobo nti, “Laba entuumu eno ey'amayinja n'empagi eno gye nsimbye wakati wo nange. 52Entuumu eno n'empagi eno binaabanga abajulirwa baffe nga nze siriyita ku ntuumu eno ku kulumba, era naawe nga toliyita ku ntuumu eno ne ku mpagi eno kunnumba. 53Katonda wa Ibulayimu, era Katonda wa Nakoli, Katonda wa kitaabwe, alamulenga wakati waffe.” Yakobo n'alayira Katonda wa kitaawe Isaaka, ng'anaakuumanga endagaano eyo.- + 54Yakobo n'aweerayo ssaddaaka ku lusozi, n'ayita abantu be okulya emmere; ne balya emmere, ne babeera ku lusozi okukeesa obudde. 55Awo enkya mu makya Labbaani n'agolokoka, n'anywegera bazzukulu be ne bawala be, n'abasabira omukisa; Labbaani n'asituka n'addayo ewuwe.-


Abasawo ababadde bajanjaba Covid 19 bayimiriziddwa ku mirimu, abakulembeze babwe bawadde nsalesale – CBS FM\nAbakulembeze b’abasawo mu lukungaana lwa bannamawulire e Mulago\nAbasawo abegatira mu kibiina kyabwe ekya Uganda Medical Association (UMA) bennyamidde olwa government okuyimiriza abasawo ababadde baawanndiisibwa okujanjaba Covid 19, kyokka netabafunira mirimu mirala.\nBawadde ministry y’ebyobulamu nsalesale wa wiiki emu yokka okukomyawo abasawo abagobeddwa ku mirimu, bwekirema bakulangirira ekiddako.\nMu kiwandiiko kya ministry ekyasiddwako omukono gw’omuteesiteesi Omukulu Dr. Diana Atwine,yawadde ennaku satu okuba ng’ebifo byonna ebyali bisiddwamu abasawo abo okuggalwa, obujanjabi bwa covid 19 busigale mu malwaliro amanene.\nKino kyalese abasawo ababadde bajanjaba mu bifo ebyo nga tebasigazza mirimu, so nga waliwo n’abamu abaalekulira ku mirimu gyebaali nebewandiisa okujanjaba covid 19.\nWabula Dr. Diana Atwine agamba nti ministry tekyalina busobozi busasula basawo bano olw’ebbula ly’ensimbi.\nAbasawo abakunganidde e Mulago nga bakulembeddwamu President wabwe owa UMA Dr. Oledo Samuel Odongo, bategezeza nti okugobebwa kwabanaabwe kikolwa ekiraga obutasiima bwa government, ate nga wakyaliwo n’eddibu lya basawo mu bujanjabi obulala mu ggwanga.\nDr Oledo era ategezezza nti embeera y’okugobebwa kwabanaabwe bano ebaletedde okutya nti n’ensonga zabwe ezabekalakaasisa omwaka oguwedde, z’andiremwa okukolwako nga bwebaasuubizibwa.\nNurse Nantayi Maria omu kubagobeddwa agambye nti okugobebwa kugidde mu kaseera nga bakyabanja omusaala gwabwe gwa myezi etaano.\nAkiikidde government ensingo olw’obutababalirira bulamu bwabwe, so nti bewaayo nebaweereza eggwanga mu mbeera eyali enzibu.\nEkirwadde ki Covid 19 kyabalukawo mu Uganda mu march wa 2020,ekyawaliriza government okusaawo ebifo ebyenjawulo okujanjabiramu abalwadde ebyatuumwa emergency response centres.


Bukedde Online - ‘Ppaaka Enkadde efuuse kiraalo kya nte\nKCCA ekyusizza siteegi za ttakisi mu ppaaka...\nBAddereeva mu Ppaaka Enkadde balaajanidde bekikwatako baveeyo babayambe ku mbeera ya ppaaka eno efuuse ekiraalo ky’ente.\nEnkuba efudemba ennaku zino efudde embeera mu ppaaka eno okuba embi ebitagambika nga n’emmotoka naddala ku ludda lwa siteegi y’e Ntebe zituuse okutendewalirwa olw’ebinnya n’ebitoomi ng’abasaabaze tebalina we basobola kuyita.\nKino kigootaanyizza enkola y’emirimu mu baddereeva nga bagamba nti batuuse okuwalirizibwa okutandika okutikkira wabweru wa ppaaka olw’abantu okutya okuyingira mu ppaaka olw’ebisooto ate nga n’emmotoka ezimaze okutikka ziseerera.\nRichard Ssemuju Tesco owa difensi ku siteegi y’e Ntebe yategeezezza nti embeera ya Ppaaka Enkadde yonna naddala ku siteegi yaabwe eyungula ezziga wadde nga bekikwatako bakyagaanye okuvaayo okubaako kye bakolawo ekibawalirizza nga bo abakolera ku siteegi eno okwekwatiramu omulimu ne basomba ebibbulooka okubiyiwa mu ppaaka basobole okufuna we bakolera emirimu nga bwe balinda gavumenti ebayambe.\nNg’oggyeeko baddereeva n’abantu abalala abakolera emmirimu mu ppaaka ng’abatunda ebyokulya nabo balaajana olw’okuba nti tebakola lwa nsonga abantu ababagulako tebasobola kuyingira mu ppaaka olw’embeera gy’erimu.\nAbawamba n'okutta abantu tubalinnya kagere - Ochola


Bukedde Online - Gavt. efunye obuwumbi 565 okutumbula eby’obulimi\nGavt. efunye obuwumbi 565 okutumbula eby’obulimi\nEbikwata ku Kazibwe Bashir Mbaziira ayagala...\nOfiisa wa poliisi atuuyana lwa bbiriyooni...\nGavumenti efunye obuwumbi 565 okutumbula eby’obulimi-essira liteereddwa ku kulima mmwanyi, muwogo, kasooli, omuceere n’ebijanjaalo.\nKamisona Stephen Byantware ng’ayogera mu lukungaana ku Rider Hotel e Seeta.\nGavumenti eriko ensimbi obuwumbi 565 bw’efunye ng’ebbanja okuva mu bbanka y’ensi yonna nga zino zigenda kuyambako okutumbula eby’obulimi mu disitulikiti za Uganda 42.\nOkusinziira ku kamisona Stephen Byantware avunaanyiribwa ku birime mu minisitule y’eby’obulimi, obulunzi n’obuvubi, enteekateeka eno egenda kuganyula ebirime bitaano okuli, emmwanyi, muwogo, kasooli, omuceere n’ebijanjaalo ng’egenda kuba ekolebwa mu bbanga lya myaka mukaaga.\n“Enteekateeka eno eri wansi wa ‘Agriculture Cluster Development Project’ (ACDP) egendereddwamu okulaba ng’abalimi abalima ku bugazi bw’ettaka obuwerako era nga bafulumya ebirime ebiwerera ddala n’ekingedererwa eky’okwongera ku birime ebitwalibwa ebweru w’eggwanga esuubirwa okuganyula abalimi 450,000. Egenda kuteekebwa mu nkola aba minisitule y’eby’obulimi,” Byantware bwe yategeezezza.\nOkwogera bino, Byantware yabadde mu lukungaana olw’etabiddwamu abakugu ku mitendera egy’enjawulo omuli abo abava mu minisitule, abava mu bibiina ebigatta abalimi mu ggwanga, abava mu kitongore ekitumbula eby’amaguzi ebitwalibwa ebweru w’eggwanga, ekitongole kya UNBS ekivunanyizibwa ku mutindo n’ebirala nga lwatudde ku Rider Hotel e Seeta ku Lwokuna.\nByantware yagambye nti abalimi bagenda kuba baweebwa buli kyetaagisa okuviira ddala ku nsigo, eddagala eryeyambisibwa mu kufuuyira, ebijimusa, ebikola mu kukungula n’okusomesebwa enkwata y’ebirime nga bimaze okukungulibwa ne kalonda omulala mungi.\nYagambye nti bano bagenda kuba bakozesa tekinologiya amanyiddwa nga electronic voucher system.\nBeatrice Namaloba, omukugu mu minisitule y’eby’obulimi yagambye nti enteekateeka eno egenda kuba etandikibwako mu disitulikiti ttaano okuli Kalungu, Ntungamo, Iganga, Amuru ne Nebbi mu mwezi 12 egiggya ng’oluvannyuma eggya kuba ebunyisibwa mu disitulikiti zonna 42.\nNamaloba yagambye nti buli kyetaaagisa enteekateeka eno okutandika kiwedde nga ssaawa yonna egenda kuba etongozebwa mu disitulikiti y’e Kalungu mu bbanga eritali ly’e wala.\nNamaloba yagambye nti enteekateeka eno erubiriddwamu okusuumusa abalimi ebitundu 68 ku buli 100 okuva ku ssa ly’okulima emmere ey’okulyako obuli basobole okufuuka abalimi abalima mu bungi n’ebigendererwa eby’okutunda bye balima ate nga batunuulira katale k’ebweru w’eggwanga.\n“N’olwekyo engeri y’okukwatamu ebirime naddala mu kiseera eky’amakungula nayo yaakuteekebwako nnyo essira okulaba nga bisigala nga biri ku mutindo okusobola okukuuma akatale k’ensi yonna nga kayaayaanira ebirime ebiva mu Uganda,” bwe yannyonnyodde.\nAte dayirekita Beatrice Byarugaba okuva mu minisitule y’eby’obulimi yagambye nti mu nteekateeka eno era bajja kuba batumbula omutindo gw’ebirime bino ebigenda okuteekebwako essira.\nJohn Bosco Lwere avunaanyizibwa ku mawulire ag’obutale mu kitongole ekivunaanyizibwa ku kutumbula ebyamaguzi ebitwalibwa ebweru w’eggwanga yagambye nti ebirime ebitundibwa ku katale k’ensi yonna bye bimu ku bisinga okuyingiza ensimbi mu kittavvu ky’eggwanga.\nLwere yagambye nti mu mwaka 2017, eby’obulimi ebitundu 42 ku buli 100 bye byatundibwa ku katale k’ebweru w’eggwanga sso ng’ate mu mwaka gwa 2016, byali ebitudnu 37 ku buli 100.\nOno yategeezezza nti okuleka akatale ka European Union, olwaleero n’akatale mu mawanga agali mu Middle East ne Asia nako kalabika nga weekali.\nGavumenti efunye obuwumbi 565 okutumbula eby’obulimi,\nJohn Bosco Lwere\nOmusirikale eyakuba Ssebulime asindikiddwa e Luzira


Bukedde Online - Omukozi wa Templa anyumizza engeri bboosi gye yafiira mu lyato\nOmukozi wa Templa anyumizza engeri bboosi gye yafiira mu lyato\nEbyana ebyabadde n’Omulangira Wasajja ne...\nAbabaka bakunyizza Bagyenda owa Bbanka Enkulu...\nOMUKOZI wa nnannyini lyato eryasse abantu agamba nti yasembye okuwulira mukama we ng’alaajana mu ddoboozi ekkangufu nti: Katonda wange kiki kino? Olwo eryato lyabadde litabuse nga litandise okubbira!\nTempla ne mukyala we abaafiiridde mu lyato. Ku ddyo ye Yiga anyumya\nAbantu nabo nga balaajana era Templa Junior Bisase naye ng’asobeddwa. Nnannyini lyato Templa ne mukazi we Sheila Bisase nabo baafiiridde ku lyato lyabwe lino eryasse abantu abasoba mu 30 okumpi ne Mutima Beach e Mukono.\nOmuvubuka ono Ian Kizito Yiga 23, yali amaze ekiseera ng’akola gwa kuyooyoota bizimbe bya Templa ku K-Palm Beach gye baali bagenda okuggulawo kw’olwo.\nOkunyumya bye yalaba n’engeri gye yasimattukamu akabenje ng’akozesa ekidomola, asooka kussa bikkowe ng’alinga atannakikkiriza nti yasimattuka.\nEbyatuukawo abittottola bw’ati: Eryato lino ffe twasooka okulitambulirako nga lituggya ku K- Palm we twasooka okukakasa nti buli kintu kiteredde bulungi.\nEryato eryo lyennyini lyatuvuga okuva ku K-Palm okutuzza e Ggaba okukima abacakaze abaali batulinze tubatwale ku K-Palm we baali bategese akabaga kaabwe.\nMu kujja ku KK Beach e Ggaba tetwasanga buzibu bwonna era eryato lyatutambuza bulungi.\nObuzibu lyabufuna tumaze okussaako abacakaze nga tusimbudde okwolekera K-Palm. Lyasooka yingini n’ezikiramu nga tuyisizza ku ‘Water’ awo ne bagikolamu era mu ddakiika nga ttaano n’etereera.\nNaye tuba twakavugira eddakiika nga 30, eryato ne litandika okuyuuga n’okwesulika ne lyekubira oludda lumu. Abalivuga baatandika okugamba abantu nti, “Bannange bwe mulaba eryato lyewunzise nga mudda ku ludda olulala eryato lisobole okubaalansinga (okutereera)…”.\nFfe ng’abalibaddeko twakitegedde nti eryato lifunye ekizibu. Twagenze okukebera nga liyingiddemu amazzi, ne tutandika okusenamu amazzi kyokka nga lizzeemu ekituli ekinene wansi.\nTwatandise okukubira bannaffe ab’amaato amalala bajje batutaase.\nTempla yakuba amasimu mangi ku KK Beach ne K-Palm ng’asaba bannaffe bajje batutaase naye ebyembi, eryato lyatabuka tebannatutuukako.\nTempla yalaba embeera etabuse n’agenda ew’omusajja eyali alivuga ne batandika okulitetenkanya bombi.\nYagezaako okulwana alizze ku lukalu olwa bbiici ya Mutima naye mu kugenda bwati nga wabulayo mmita nga 100 okutuuka, eryato ne litandika okukka era yingini n’ezikira omulundi gumu.\nYingini olwazikira, eryato lyasigala awo wamu nga litengejja, wabula nga likyayingiza amazzi mangi.\nTwatandika okulaajana abali ku Mutima Beach bajje batutaase wabula ekyaleeta obuzibu nga kuliko “myuziki” (ekidongo) ndowooza abaali ku Mutima ne balowooza nti bye bya bulijjo abantu bye babeeramu nga basanyuka ku “Boat Cruise” (ebbinu ly’oku lyato).\nTwali tuli mu buzibu bwa maanyi naye baalwawo okukitegeera. Nze ekyamponya kwe kugenda mu yingini gye nnali ndabye ekidomola ekikalu era ne nkisikayo. Nnakisibako akaveera ku mumwa ne nkikwatira mu kifuba nga nninze ekiddako.\nNagenda okulaba ng’eryato litandise okwewunzika, ebintu ne bitandika okugwa mu mazzi era n’ogumu ku mizindaalo ne gugwayo.\nNga tuyiika mu nnyanja, nnalaba Templa ng’ali waggulu ku lyato ng’alaajana nti “Katonda wange kiki kino? Mutuyambe….Mutuyambe…. era ebyo bye bigambo bya mukama wange bye nasemba okuwulira, ne nzigwerayo mu nnyanja! Nnazzeemu okuwulira nti mukama wange ne mukazi we nabo baafiiridde mu mazzi.\nOkulwana okuva mu mazzi, ekidomola kye nnali nnyweerezza mu kifuba kye kyannyamba.\nAmayengo gaakuba abantu bangi nga gabazza eri mu mazzi amangi gye twali tuvudde, kyokka nze nga nnyweeredde ku kidomola.\nWe nnali hhenda okufiira weewo omuvubuka eyajja ng’awuga n’anneekwatako ne mugamba nti ndeka ogenda kunzita ko ye nti, “Ntaasa nange hhenda kufa”.\nNnagezaako okumwetakkuluzaako ne bireme era awo kwe kumugamba nti, “Muganda wange tetulwana kubanga bwe tudda mu kulwana ffembi tufudde”\nYampuliriza era ne mugamba nti kati kye tulina okukola kwe kufuba okunyweza ekidomola kino kitutaase ffembi, ko ye kale.\nYambuuza nti, “Omanyi okuwuga, kko nze nedda wabula ne nziramu okukikkaatiriza nti “ekidomola kino kye kitutaasa”.\nYahhamba nti ekirungi ye amanyi okuwuga era n’ahhamba nti, “Kati tukwate ku kidomola kino, emitwe tugikuumire waggulu okutuusa lwe tunaafuna abatudduukirira” era bwe kyali.\nTwamala eddakiika nga 20 nga tuli ku mazzi nga tebannatutaasa ng’amaato agajja galina be gasooka okutwala.\nWe baatutuukirako ng’amazzi gatandise okunnyingira mu matu; Yahhumya nti “Ojja kumalako, nnywerera ku kidomola kyokka”.\nEryato eryajja okutaasa abantu nalyo lyayiikamu tulaba, kyokka munnange nga ku buli lyato erijja ahhamba nti tosooka kupapa, ennyanja tebagipapirako beera mukkakkamu.\nOluvannyuma twalaba abajja okututaasa era ne tusobola okutuuka ku lukalu.\nMunnange oyo yahhamba nti akolera ku KK Beach lwakuba ssaamubuuza mannya ge.\nEbbanga lye twamala nga tukyali ku mazzi ng’emirambo tugiraba era egisinga nga gya bakyala.\nAbajja okutaasa baasalawo okusooka okutaasa abo abakyali abalamu ng’abafu babanonayo luvannyuma.\nSheila (mukyala wa Templa) nnasemba kumulaba nga twogera ku ky’okusenamu amazzi.\nOmanyi baasooka kusena ago agaali mu maaso ate mu makkati abantu abangi we baali bayimiridde nga kizibu okugamba abantu nti, “Muveeyo tusenemu amazzi…” Bakama bange abo bombi baafiira mu maanyi!\nEryato nalyo lyatwewuunyisa kubanga libadde likola buli kadde ate abantu babadde balyagala nga tebalifunirangako buzibu bwonna.\nAte naabo abaafikkira baasigala bayomba olw’okubaleka. Eyali avuga eryato siddangamu kumulaba okuva akabenje lwe kaagwawo ate twakuba ku ssimu ze nga teziriiko!\nTempla Junior Bisase,\nIan Kizito Yiga


Bukedde Online - Bakoze effujjo ne bagoba bannaddiini ku ntaana\nBakoze effujjo ne bagoba bannaddiini ku ntaana\nAbatawaanyizibwa ekirwadde kya FISITULA babagondezza obulamu\nBateeze owa Boda ng'atuuka ewuwe ne bamutta\nAbavubuka nga bakungubagira munnaabwe\nBya Noah Jjagwe\nAbavubuka abenjawulo omuli abavuzi ba ddigi ezimanyiddwa nga kkunama ssaako ne bannaabwe ab'ekibiina ekimanyiddwa nga "kambodiya" ekisangibwa mu bitundu bye Sseguku ku luguudo lwe Entebbe bakoze effujjo mu kuziika munnaabwe amanyidwa nga Fred Lutwama ku bijja byaba jjaja be e Sentema mu district ye Wakiso.\nOmugenzi Lutwama abadde makanika wa pikipiki ennene e Zana ku luguudo lwe Entebbe okumpi n'akatale era nga abadde mutuuze we Lubowa.\nBano batuuse no kutwala ddigi zino ku ntaana ne bazikumamu omuliro ne boggolera waggulu bwe baleekanira waggulu nti "kyekyo ssebo yongeramu" ng'abalala bwe bavuma katonda olwokutwala mukwano gwabwe.\n"Katonda oli wa mbwa nnyo ,twala eri oba ontwala nange ntwala ssitidde," Wabula bano abamu babadde bamaze okwesiwa amagengere.\nWabula basoose kulaliika ababadewo nti tugenda kukuba emizinga esatu okuwerekera munaffe ono.\nEra olwamaze ekyo olwo pikipiki eza kunnama ne zitandika okukubwa emyaasi nga bwe baleekaanira wagulu.Olwo nga entaana yonna y'ebulunguluddwa abavubuka okuva lwe yasimiddwa okutuusa lwe baleese omuffu bbo benyini.\nOlwavude awo ne beefuga entaana era ne bagobako bannaddiini nti bagende ku banga babade bamaze okusabira omugenzi nga kati kano kabade kaseera kaabwe.Ababuliizi balabidwako nga bebulungula okusegulira ebyeteere.\nObutafaanako nga kuziika kulala tewebade ku buulira bantu ku ntaana wamu okwanjula obubaka obusaasira enju yo mugenzi ssaako n'okusoma amabugo.Era omugenzi teyayogeddwa ko byafaayo wamu ne jenvude we.\nOkuziika olwaweede nebolekera olwe Kampala wabula nga bulyoomu yalekedwa asamaliride olwabulu kika kya piki ekyabade mu ziika ngoyinza okulowooza z anti kwabade kwolesa pikipiki.\nMusajja ggwe ndeka, wansasula mmeka olyoke onneesibeko?\nEngeri okusiba obusungu n'ozibya olunaku bwe kyonoona ekisiibo kyo\nBiibino Omukristaayo by'alina okussaako essira mu kisiibo


Bukedde Online - Abasumba basisinkanye Bugingo ku bya Teddy\nMuzaata alumbye Sheikh Guggwa olw’okutuula...\nBugingo ne Teddy buli omu ateereddewo munne...\nABASUMBA b’abalokole abakulu mu ggwanga basisinkanye Paasita Aloysius Bugingo owa House of Prayer Ministries ku nsonga ze ne mukazi we Teddy Naluswa Bugingo.\nBaamusisinkanye wiiki ewedde mu ofiisi ya Bugingo ku Salt Media e Lungujja mu ngeri ya kyama ne boogera ku nsonga ezitali zimu naddala ez’okutabuka ne mukyala we Teddy Naluswa Bugingo.\nAbasumba baakulembeddwa akulira abalokole mu Uganda Dr. Joshua Lwere n’Omutume Alex Mitala n’abalala era nga kwabaddeko n’abaakiikiridde Teddy.\nBaamuwadde obukwakkulizo bw’alina okugoberera basobole okumuyambako okuvvuunuka amayengo g’ayitamu.\nKigambibwa nti Bugingo yabeetondedde n’abategeeza nti naye ebigambo by’azze ayogera oluusi abadde alabira awo nga bifulumye.\nOmusumba Lwere owa Grace Assembly Church, Kampala era akulembera National Fellowship of Born-Again Pentecostal Churches (NFBPC) in Uganda, yateegezezza Bukedde nti baasituse ne bagendayo ng’abakadde b’ekkanisa okulaba nga bakkakkanya Bugingo alekere awo okulumbagana mukyalawe mu lujjudde.\nBaamulagidde ensonga aziggye mu mawulire era akomye okugenda ku ttivvi ye ne leediyo okulumbagana abantu ababeera bamwogeddeko.\nKuno Bugingo ne Teddy balina okugattako okwawula ensonga z’amaka gaabwe n’ekkanisa.\nEnsisinkano gye baabaddemu gwe mutendera ogusooka ku nteeseganya ze basuubira okubeera naye okulaba ng’embeera edda mu nteeko.\nLwere yagambye nti ensisinkano eno tebaagiwadde budde bumala naye y’entandikwa okulaba ng’ebintu bitereera.\nOmulundi ogwasoose baamusisinkanye ali yekka wabula omulundi oguddako ku lunaku lwe batannaba kuwa bagenda kubasisinkana nga Bugingo ne Teddy weebali.\nMitala yasinzidde mu Amerika gy’ali n’ategeeza Bukedde nti kituufu Bapaasita baasituse ne bagenda ewa Bugingo wiiki ewedde kyokka bye baateesezzaako tebannaba kutuusa ku bireeta mu mawulire newankubadde nga gaabayamba nnyo okumanya ebifa ewa Bugingo, bingi baali tebabimanyi.\n“Kituufu twagenzeeyo ne twogera era tukyayogera naye kati ssiri mu ggwanga ndi mu Amerika ku mbaga ya mutabani wange, bye twateesezzaako ekiseera tekinnaba kutuuka kubifulumya mu mawulire", Mitala bwe yaggumizza.


Psalmii 8 NTLR - Zabbuli 8 LCB | Biblica América Latina\nPsalmii 8 NTLR - Zabbuli 8 LCB\n1Ayi Mukama, Mukama waffe,\nerinnya lyo nga ddungi era kkulu nnyo mu nsi yonna!\nEkitiibwa kyo kitenderezebwa\nokutuuka waggulu mu ggulu.\n2 Abaana abato n’abawere\nwabawa amaanyi okukutendereza;\nne basirisa omulabe wo\nn’oyo ayagala okwesasuza.\n3 Bwe ntunuulira eggulu lyo,\nomulimu gw’engalo zo,\n4 omuntu kye ki ggwe okumujjukira,\nomuntu obuntu ggwe okumussaako omwoyo?\n5 Kubanga wamukola n’abulako katono okuba nga Katonda;\nn’omussaako engule ey’obukulu n’ekitiibwa.\n6 Wamukwasa okufuga ebintu byonna bye wakola n’emikono gyo:\nbyonna wabissa wansi w’ebigere bye,\n7 ebisibo n’amagana ag’ebisolo byonna eby’omu nsiko,\n8 n’ennyonyi ez’omu bbanga,\nn’ebyennyanja eby’omu nnyanja;\nera na buli kiramu kyonna ekiyita mu nnyanja.\n9 Ayi Mukama, Mukama waffe, erinnya lyo nga ddungi\nera kkulu nnyo mu nsi yonna!\nLCB : Zabbuli 8


Bukedde Online - Ssebunnya alambuludde ebyasudde baminisita\nBy Williams W. Ssemmanda\nOMUWABUZI wa Pulezidenti Museveni ku nsonga za Buganda, Robert Ssebunnya avuddeyo n'ayogera ku mbeera y'ebyokulonda eyabaddewo ku kalulu k'Obwapulezidenti n'ababaka ba palamenti mu Buganda, n'agamba nti ekyabawanguzza bye bibuuzo ebiri mu Buganda, NRM by'etannayanukula.\nSsebunnya, eyabadde ku kitebe ky'amawulire ekya ‘Media Centre' mu Kampala eggulo, yagambye nti ensonga ezaavuddeko NRM okukola obubi mu Buganda weeziri, era zisaana zikolweko bunnambiro.\nYannyonnyodde nti ng'omuwabuzi wa Pulezidenti ali ku ddaala ly'obwasiniya abadde yeetegereza ensonga okuva mu 2010 lwe yalondebwa, n'agamba nti ebyabaviiriddeko okuwangula kuliko:\n1.Ensonga ya Kyagulanyi (Bobi Wine), muyimbi era abadde ayimbira abantu ennyimba ez'amakulu, muvubuka ate omugezi, nga n'ekisinga byonna abantu bamwagala.\n2. Abavubuka bangi mu Buganda baasazeewo okuwagira munnaabwe bakyuse ku mukulembeze nga bwe kyali e Madagascar ne weesanga nga Kyagulanyi ky'ekyokuddamu gye bali.\n3. Bangi ku bavubuka tebalina mirimu ng'ate basomye. Mu kiseera kino amazima gali nti okufunira abavubuka emirimu kubadde kukyali kusoomoozebwa kunene.\n4.Ensonga za Buganda Ssemasonga ettaano Gavumenti eya wakati ekozeeko ku zimu naye wakyabulayo ebintu bingi, nga nakyo kyandiba nga kye kimu ku byavuddeko akabasa.\n"Naye ekirungi Pulezidenti Museveni yawangudde, kale nno mu kisanja kino nze kye nsuubira nti ky'anaasembyayo, walina okubaawo okutuula, Gavumenti etunule mu nsonga eziruma abantu b'omu Buganda ate zikolebweko ziggwe," bwe yawabudde.\n"Abagamba nti Buganda okulonda Kyagulanyi kaabadde kabonero ka busosoze mu mawanga bakyamu, ggwe ate lwaki Abanyankole baalonze Museveni? Nze ndowooza nti eyo si y'ensonga wabula ensonga ziri zikole-bweko," bwe yagambye.\n▶ Uganda esabuukuludde ennyonyi endala\nOw'omukago gwa Bulaaya asabye Obwakabaka okukuuma ebifo by'ebyafaayo


1 Samwiri 17 LCB - Dawudi ne Goliyaasi - Awo Abafirisuuti - Bible Gateway\n17 (A)Awo Abafirisuuti ne bakuŋŋaanyiza eggye lyabwe e Soko ekya Yuda okulwana. Ne basiisira mu Efusudammimu ekiri wakati wa Soko ne Azeka. 2 (B)Sawulo n’Abayisirayiri nabo ne bakuŋŋaana, bo ne basiisira mu kiwonvu Era, ne basimba ennyiriri okulwana n’Abafirisuuti. 3 Abafirisuuti ne bayimirira ku luuyi olumu olw’olusozi, n’Abayisirayiri ne bayimirira ku luuyi olulala olw’olusozi, nga wakati waabwe waliwo ekiwonvu.\n4 (C)Mu lusiisira lw’Abafirisuuti ne muva essajja eddene nga lizira erinnya lyalyo Goliyaasi[a], ery’e Gaasi, ng’obuwanvu bwalyo lyali mita ssatu n’okusingawo. 5 Lyalina enkuufiira ey’ekikomo ku mutwe gwalyo, nga lyambadde n’ekizibaawo eky’ekikomo, n’obuzito bwakyo bwali kilo ataano mu musanvu. 6 (D)Lyali lyambadde eby’ebikomo ku magulu gaalyo, nga lirina effumu ery’ekikomo ku kibegabega kyalyo. 7 (E)N’olunyago lw’effumu lyalyo lwali ng’omuti ogulukirwako engoye, n’omutwe gw’effumu ogw’ekyuma ng’obuzito bwagwo kilo musanvu. Eyasitulanga engabo ye yamukulemberangamu.\n8 (F)Awo Goliyaasi n’ayimirira n’aboggolera eggye lya Isirayiri nti, “Lwaki mwetegeka okulwana? Siri Mufirisuuti, ate mmwe temuli baddu ba Sawulo? Mulonde omusajja mu mmwe aserengete gye ndi. 9 Bw’anannwanyisa n’anzita, kale tunaafuuka baddu bammwe, naye bwe nnaamuwangula ne mutta, munaafuuka baddu baffe era munaatuweerezanga.” 10 (G)Era Omufirisuuti n’ayongera okwogera nti, “Leero, nsomooza eggye lya Isirayiri! Mumpeeyo omusajja tulwane.” 11 Sawulo ne Isirayiri yenna bwe baawulira ebigambo eby’Omufirisuuti, ne bakeŋŋentererwa ne batya nnyo.\n12 (H)Dawudi yali mutabani wa Yese Omwefulasi ow’e Besirekemu mu Yuda. 13 (I)Yese yalina abaana munaana aboobulenzi, era mu biro ebyo ebya Sawulo yali akaddiye nnyo.\nBatabani ba Yese abakulu abasatu baali bagenze ne Sawulo mu lutalo. Omukulu ye yali Eriyaabu, owookubiri nga ye Abinadaabu, n’owookusatu nga ye Samma. 14 Dawudi ye yali omuto. Abasatu ne bagenda ne Sawulo, 15 (J)naye Dawudi n’addiŋŋananga ng’ava mu kulunda endiga za kitaawe e Besirekemu, ng’agenda ewa Sawulo.\n16 Omufirisuuti n’amala ennaku amakumi ana ng’asoomooza Abayisirayiri enkya n’akawungeezi. 17 (K)Yese n’agamba mutabani we Dawudi nti, “Kwata ekkilo zino amakumi abiri ez’eŋŋaano ensiike n’emigaati gino ekkumi, oyanguwe okubitwalira baganda bo mu lusiisira lwabwe. 18 (L)Ate ne bino ebitole ekkumi eby’amata (kiizi[b]) bitwalire omuduumizi w’ekibinja kyabwe. Olabe baganda bo nga bwe bali okomyewo obubaka obunaatugumya. 19 Bali ne Sawulo n’abasajja ba Isirayiri bonna mu kiwonvu Era, balwana n’Abafirisuuti.”\n20 Enkeera Dawudi n’agolokoka mu makya nnyo, endiga n’azirekera omusumba, n’ateekateeka ebintu bye yali atwala, n’agenda nga Yese bwe yamulagira. We yatuukira mu lusiisira, ng’eggye ligenda mu ddwaniro nga lirangirira olutalo. 21 Isirayiri n’Abafirisuuti baali basimbye ennyiriri, buli ggye nga lyolekedde linnaalyo. 22 Dawudi n’alekera omukuumi w’ebikozesebwa ebintu bye, n’adduka n’agenda eri eggye, n’alamusa ku baganda be. 23 (M)Awo bwe yali ng’aky’anyumya nabo, Goliyaasi, Omufirisuuti omuzira ow’e Gaasi, ne yeesowolayo okuva mu ggye ly’Abafirisuuti n’asoomooza Abayisirayiri mu bigambo bye bimu bye yayogeranga. Dawudi n’amuwulira. 24 Awo Abayisirayiri bwe baalaba omusajja ne batya ne bamudduka mu kutya okw’ekitalo. 25 (N)Ne bagamba nti, “Mulaba omusajja oyo avuddeyo? Mazima, azze okusoomooza Isirayiri. Omuntu alimutta, kabaka alimugaggawaza era alimuwa muwala we okumuwasa, era n’ennyumba ya kitaawe eneebanga ya ddembe mu Isirayiri.”\n26 (O)Awo Dawudi n’abuuza abasajja abaali bamuyimiridde okumpi nti, “Kiki ekirikolerwa omuntu alitta Omufirisuuti oyo, n’aggya obuswavu buno ku Isirayiri? Omufirisuuti oyo atali mukomole yeeyita ani okusoomooza eggye lya Katonda omulamu?” 27 Ne bamuddiramu ebigambo bye bimu nti, “Bw’atyo bw’anaakolebwa omuntu anaamutta.”\n28 (P)Awo Eriyaabu, muganda wa Dawudi mukulu waabwe bwe yamuwulira ng’ayogera n’abasajja, obusungu ne bumukwata, n’amubuuza nti, “Kiki ekyakuleese wano? Ani gwe walekedde endiga ezo entono ku ttale? Mmanyi amalala go n’ekyejo ky’olina mu mutima, waserengese kulaba bulabi lutalo.”\n29 Dawudi n’ayogera nti, “Kaakano nkoze ki? Siyinza kubaako kye mbuuza? Mbuuzizza bubuuza.” 30 N’akyuka n’abuuza omuntu omulala ekibuuzo kye kimu, mu ngeri y’emu abasajja ne bamutegeeza ebigambo bye bimu nga bali abaasoose. 31 Ebigambo Dawudi bye yayogera byawulirwa ne bituusibwa eri Sawulo; Sawulo n’amutumya.\n32 (Q)Awo Dawudi n’agamba Sawulo nti, “Waleme kubaawo muntu n’omu aggwaamu mwoyo olw’Omufirisuuti oyo. Omuweereza wo anaagenda n’amulwanyisa.” 33 (R)Sawulo n’amuddamu nti, “Toyinza kugenda kulwana na Mufirisuuti oyo; kubanga oli mulenzi bulenzi, songa ye abadde mulwanyi okuva mu buvubuka bwe.”\n34 (S)Naye Dawudi n’addamu Sawulo nti, “Omuweereza wo amaze ebbanga ng’alunda endiga za kitaawe, era bwe waabangawo empologoma oba eddubu eyajjanga n’etwala omwana gw’endiga okuva mu kisibo, 35 nagigobereranga, ne ngikuba, ne mponya omwana gw’endiga nga nguggya mu kamwa k’ensolo eyo. Bwe yankyukiranga n’eyagala okunzita, nga ngikwata oluba ne ngikuba ne ngitta. 36 Omuweereza wo yattako ku mpologoma n’eddubu. Omufirisuuti ono atali mukomole anaaba ng’emu ku zo, kubanga asoomozezza eggye lya Katonda omulamu.” 37 (T)Dawudi n’ayogera nti, “Mukama eyamponya enjala z’empologoma n’enjala z’eddubu, alimponya ne mu mukono gw’Omufirisuuti oyo.”\nAwo Sawulo n’agamba Dawudi nti, “Genda, era Mukama abeere naawe.” 38 Sawulo n’ayambaza Dawudi ebyambalo bye eby’olutalo; n’amuwa ekizibaawo eky’ekikomo, n’amuteeka n’enkuufiira ey’ekikomo ku mutwe. 39 Dawudi ne yeesiba ekitala kya Sawulo ku kyambalo, n’agezaako okutambula, naye n’alemererwa, kubanga yali tabimanyidde. Awo n’agamba Sawulo nti, “Siisobole kugenda na bino kubanga sibimanyidde.” N’abyeyambulamu. 40 N’akwata omuggo mu mukono gwe, n’alonda n’amayinja amaweweevu ataano mu kagga, n’agateeka mu nsawo ye ey’omusumba. N’addira n’envuumuulo ye mu mukono gwe n’asemberera Omufirisuuti.\n41 Awo Omufirisuuti n’omusajja eyasitulanga ebyokulwanyisa bye nga yamukulembeddemu, ne basemberera Dawudi. 42 (U)Omufirisuuti n’atunuulira Dawudi n’amunyooma kubanga yali mulenzi bulenzi, ng’alabika bulungi ate n’amaaso ge nga malungi. 43 (V)N’agamba Dawudi nti, “Ndi mbwa olyoke ojje gye ndi n’emiggo?” Omufirisuuti n’akolimira Dawudi nga bwakoowoola balubaale be. 44 (W)Omufirisuuti n’agamba Dawudi nti, “Sembera wano, omubiri gwo nnaagugabira ennyonyi ez’omu bbanga n’ensolo ez’omu nsiko.”\n45 (X)Naye Dawudi n’agamba Omufirisuuti nti, “Ojja gye ndi n’ekitala n’effumu, naye nze nzija gy’oli mu linnya lya Mukama ow’eggye, Katonda w’eggye lya Isirayiri gw’osoomooza. 46 (Y)Olwa leero Mukama anaakuwaayo mu mukono gwange, ne nkukuba era ne nkusalako omutwe. Olwa leero nnaagabira emirambo egy’eggye ery’Abafirisuuti eri ebinyonyi eby’omu bbanga n’eri ensolo enkambwe ez’ensi, ensi yonna eryoke etegeere nga waliwo Katonda mu Isirayiri. 47 (Z)Abo bonna abakuŋŋaanye wano banaategeera nga Mukama talokola na kitala wadde effumu, kubanga olutalo, lwa Mukama era mwenna agenda kubawaayo mu mukono gwaffe.”\n48 Awo Omufirisuuti bwe yali ng’asembera okulumba Dawudi, Dawudi n’adduka mbiro okumusisinkana. 49 Dawudi n’aggya ejjinja mu nsawo ye n’alivuumuula ne likwasa Omufirisuuti mu kyenyi; n’agwa nga yeevuunise, n’ejjinja nga liyingidde mu kyenyi kye. 50 (AA)Bw’atyo Dawudi n’awangula Omufirisuuti n’envuumuulo n’ejjinja, n’amukuba n’amutta nga Dawudi talina kitala ky’akutte.\n51 (AB)Dawudi bwe yamala okutta Omufirisuuti, n’adduka n’amuyimirirako, n’asowola ekitala ky’Omufiisuuti okuva mu kiraato kyakyo, n’amutemako omutwe nakyo.\nAwo Abafirisuuti bwe baalaba omuzira waabwe ng’afudde ne badduka. 52 (AC)Abasajja ba Isirayiri ne Yuda ne bagolokoka n’okuleekaana okungi ne bagoberera Abafirisuuti okutuuka e Gaasi ne ku miryango gya Ekuloni; abaafa n’abaatuusibwako ebiwundu ne baba bangi mu kkubo okuva e Saalayimu okutuuka e Gaasi n’e Ekuloni. 53 Awo Abayisirayiri bwe baakomawo okuva mu kugoberera Abafirisuuti, ne banyaga olusiisira lw’Abafirisuuti. 54 Dawudi n’asitula omutwe gw’Omufirisuuti n’aguleeta e Yerusaalemi, naye ebyokulwanyisa by’Omufirisuuti n’abiteeka mu weema ye.\n55 (AD)Sawulo bwe yalengera Dawudi ng’agenda okulwana n’Omufirisuuti, n’abuuza Abuneeri omuduumizi w’eggye nti, “Abuneeri, oyo omuvubuka mutabani w’ani?” Abuneeri n’amuddamu nti, “Nga bw’oli omulamu, ayi kabaka, simanyi.” 56 Kabaka n’ayogera nti, “Genda onoonyereze bazadde b’omuvubuka oyo.” 57 Amangu ddala nga Dawudi akomyewo ng’asse Omufirisuuti, Abuneeri n’amutwala mu maaso ga Sawulo, nga Dawudi asitudde omutwe gw’Omufirisuuti mu mukono gwe. 58 (AE)Sawulo n’amubuuza nti, “Muvubuka, oli mwana w’ani?” Dawudi n’amuddamu nti, “Ndi mutabani wa muddu wo Yese Omubesirekemu.”\n17:4 Goliyaasi yali muzzukulu w’Abanakimu abaali kumpi okuzikirizibwa bamalibwewo Yoswa. Kyokka abamu ku bo baasigalawo mu Gaaza, ne Asukulooni, ne Gaasi, era eyo Goliyaasi gye yava.\n17:18 Kiizi akolebwa mu mata agakute, nga yeefaananyiriza amata agakutte aga bongo, naye ye kiizi ng’akaluba\n17:1 : a 1Sa 13:5 b Yos 15:35; 2By 28:18\n17:2 : 1Sa 21:9\n17:4 : Yos 11:21-22; 2Sa 21:19\n17:6 : nny 45\n17:7 : a 2Sa 21:19 b nny 41\n17:8 : 1Sa 8:17\n17:10 : nny 26, 45; 2Sa 21:21\n17:12 : a Lus 4:17; 1By 2:13-15 b Lub 35:19 c 1Sa 16:11\n17:13 : a 1Sa 16:6 b 1Sa 16:9\n17:15 : 1Sa 16:19\n17:17 : 1Sa 25:18\n17:18 : Lub 37:14\n17:23 : nny 8-10\n17:25 : Yos 15:16; 1Sa 18:17\n17:26 : a 1Sa 11:2 b 1Sa 14:6 c nny 10 d Ma 5:26\n17:28 : Lub 37:4, 8, 11; Nge 18:19; Mat 10:36\n17:32 : Ma 20:3; 1Sa 16:18\n17:33 : Kbl 13:31\n17:34 : Yer 49:19; Am 3:12\n17:37 : a 2Ko 1:10 b 2Ti 4:17 c 1Sa 20:13; 1By 22:11, 16\n17:42 : a 1Sa 16:12 b Zab 123:3-4; Nge 16:18\n17:43 : 1Sa 24:14; 2Sa 3:8; 9:8; 2Bk 8:13\n17:44 : 1Bk 20:10-11\n17:46 : a Ma 28:26 b Yos 4:24; 1Bk 8:43; Is 52:10 c 1Bk 18:36; 2Bk 19:19; Is 37:20\n17:47 : a Kos 1:7; Zek 4:6 b 1Sa 14:6; 2By 14:11 c 2By 20:15; Zab 44:6-7\n17:50 : 2Sa 23:21\n17:51 : a Beb 11:34 b 1Sa 21:9\n17:52 : a Yos 15:11 b Yos 15:36\n17:55 : 1Sa 16:21\n17:58 : nny 12\n1 Samwiri 16


Bukedde Online - Muhangi akkirizza okusisinkana abasuubuzi\nBakutte abalala 2 ku muliro ogwasse abayizi\nOMUGAGGA Charles Muhangi awadde abasuubuzi abakolera ku bizimbe bya Qualicel(Horizoni city) ne Nabukeera (Bazannya n’Engo) omukisa okuteekateeka olunaku lw’anaabasisinkana okumalawo ebibuuzo n’okwemulugunya kwe balina ku bukwakkulizo obupya bwe yabawadde ku ntandikwa ya wiiki eno.\nMuhangi okukola kino kiddiridde ebbaluwa enkambwe eyawandiikiddwa RCC wa Kampala, Faridah Mayanja ng’amusaba okusisinkana abasuubuzi abakolera ku bizimbe bye mu bwangu n’ekigendererwa ky’okuwuliriza okwemulugunya kwabwe okwayisiddwa mu kibiina kya KAAFO ekibagatta ku nsonga y’obukwakkulizo obupya bwe yabawade omwabadde ne ssente z’okwewandiisa ze bagamba nti teziri mu mateeka.\nMu birala mwabaddemu eky’okumuwa olunaku lw’okumusisinkana boogeremu ku nsonga z’okukomya omuze gw’okunyigirizanga abasuubuzi buli kiseera lwe wanaabeerangawo enkaayana zaabwe n’abagagga okuli Drake Lubega ku kifo kya Qualicel.\nMu bbaluwa y’emu era Mayanja yalungamizza Muhangi nga bw’ateekeddwa okukoma ku ky’okusolooza ssente z’obupangisa zokka okuva mu basuubuzi abakolera mu bizimbe bye so ssi kubatiisatiisa kubagoba singa banaaba tebamuwadde ssente za kwewandiisa mu kkampuni ya Horizoni Coaches ng’agamba nti teziri mu mateeka.\nWabula ku kino, Muhangi yategeezezza nti tewali ssente gy’asolooza mu basuubuzi be nga teziri mu mateeka kubanga zonna ziriko lisiiti. Yamuwadde amagezi agenda amuwawaabire mu kkooti bwe kiba nga ky’akola tekiri mu mateeka.\nBakomando ba Gaddafi basse abayeekera 20\nGaddafi awera kuggyayo nnyonyi ndala


Bukedde Online - Uganda eyungudde ttiimu kabiriti okuvuganya mu za Basketball e Misiri\nUganda eyungudde ttiimu kabiriti okuvuganya mu za Basketball e Misiri\nPlatinum Stars etuuka leero okuttunka ne Vipers\nFUFA ekoze endagaano n'abakulira omupiira ...\nUganda egenze kuvuganya mu mpaka za Basketball ez’amawanga agali mu kibinja kya Africa Zone 5 nga zigenda kubumbujjira mu Misiri okutandika ku Ssande.\nMinisita w'emizannyo Charles Bakkabulindi ng'akwasa bakapiteeni ba ttiimu z'eggwanga eza Basketball, Stephen Omony ne Flavia Okecho bbendera y'eggwanga nga bagenda mu mpaka za Africa Zone 5 eziri e Misiri. Baabadde Lugogo ku kitebe kya NCS Mar 9 2017. Ku ddyo be bakungu na NCS Bosco Onyik ne Nicholas Muramagi. (Ekif:Silvano Kibuuka)\nTtiimu z’eggwanga zino okuli eya Silver Bucks (ey’abasajja) wamu ne Lady Gazelles (ey’abakazi) ze zisitudde enkya ya leero okugenda mu mpaka zino mwe bagenda okunoonyeza obuwanguzi okusobola okuvuganya mu mpaka z’Africa yonna ku nkomerero y’omwaka guno.\nGavumenti ng’eyitira mu kibiina kya NCS ewadde ttiimu zombi tikiti 32 ezitwala abazannyi b’abakulembeze ba ttiimu minisita w’emizannyo, Charles Bakkabulindi n’agamba nti ebibiina eby’ewandiisa mu mateeka mu gavumenti bye bigenda okusooka okuganyulwa mu nsimbi eziva mu gavumenti.\nMinisita Bakkabulindi y’akwasizza abazannyi bbendera z’eggwanga n’abakuutira okudda n’obuwanguzi ate nti be babaka ba Uganda mu mpaka ezo ezigenda okwetabwamu amawanga amalala okuli Kenya, Somalia, Rwanda, Uganda ne Misiri abategesi.\nUganda ye yawangula empaka zino mu bakyala omwaka oguwedde bwe zaali mu Kampala ate abasajja baakwata kyakubiri.\nOmutendesi Mmande Juruni agambye nti beetegekedde omwezi mulamba era basuubira okuvuganya obulungi.\nAbawagizi abagenda e Gabon bali mu keetalo\nShamim Bangi awangudde eza Badminton\nKkooti eyise omuduumizi wa UPDF yeeyanjule ku bya 'Togikwatako'


Bukedde Online - Lydia Jazmine agenze Bungereza kuwummulamu\nSsegirinya asoma oba alya bulamu?\nSpice Diana aweddemu?\nLydia Jazmine ku kkono ne Robert Kampala\nOmuyimbi Lydia Jazmine takyasabirwa! Maneja gwe yaakafuna amututte Bungereza kuwummulamu.\nJazmine ne Robert Kampala (amuteekamu ssente) baasitudde mu kiro ekikesezza leero . nga tebanaba kugenda, Kampala owa R Kampala Records yasoose kutegezza nti omuyimbi we yeetaga okuwummulamu kubanga amaze ennaku eziweerako ng’akola n’amaanyi ate nga awumula kitono.\nOmanyi ennaku zino Jazmine abadde mu kukwata vidiyo y’oluyimba lwe empya ‘Ojja Kunzitta’.\nLydia Jazmine ku kisaawe ky'ennyonyi Entebbe\nOkuva Jazmine bwe yeegatta ku R Kampala Records okuva ewa ‘Pulodyusa’ Bushingtone, buli kimu kimutambulra bulungu era ky’ayoya nga bamuwa.\nRobert Kampala y’omu ku bavubuka abato mu kiseera kino abogerwako mu Kampala okuba ssente. agamba mu kifo ky’okuzimansa nga abavubuka abalala, asazeewo ye ku ziteeka mu kutumbula bitone bya bayimbi ssaako bizinensi enddala z’akola omuli okutunda mmotoka, okugula n’okutunda ettaka n’amayumba, eby’entambula n’ebirala.\nBwe yabuuziddwa ku by’ogerwa nti enkolagana ye ne Jazmine esukka ku bya maneja erimu ebya laavu, kino yagambye si kituufu enkolagana yabwe ekoma ku bya myuziki nagattako nti ye musajja mufumbo alina omukyala n’abaana.\noffiisi za Robert Kampala ku Salaama Road\nAte ye Jazmine eyakuyimbira ‘Nkubanja’, ‘Same way’ n’endala yasoose kwebaza Katonda okumuwa maneja omupya oluvannyuma yagasseko nti kati kye kiseera okwongera okusitula ekitone kye n’okutuukiriza ekirooto kye eky’okuba omuyimbi omukyala asinga okukuba emiziki mu ggwanga.


Bukedde Online - Akalulu akakuzzaayo e Dubai katandika leero\nEkifo ky'omubaka wa Pakistan bakiwadde Angella Katatumba\nAbaali abajaasi bagenda kusasulwa akasiimo...\nAbalabi ba Bukedde Ttivvi bakubiddwa enkata akazannyo mwe bagenda okuyita okuwangula tikiti z’ennyonyi okugenda e Dubai katandise leero (Mmande).\nKuyoh (ku ddyo) ne Mohammad Al Attar maneja wa Emirates mu Uganda.\nKeith Kuyoh kitunzi w'ekitongole kya ttivvi mu kkampuni ya Vision Group agamba akazannyo kano katuumiddwa ‘Tukuzzaayo e Dubai’ kateekeddwaawo Bukedde Ttivvi wamu ne kkampuni y’ennyonyi eya Emirates n’ekigendererwa okuddiza ku bantu abamaze ebbanga nga babawagira.\n“Bukedde Ttivvi tuzze tutegeka obululu n’obuzannyo obw’enjawulo mwe tuyita okugabira abalabi baffe ebirabo naye ku mulundi guno tulowoozezza ku kirabo ekinene y’ensonga lwaki twasazeewo okukwatagana n’aba Emirates tubatwale e Dubai okuwummulako”, Kuyoh bwe yannyonnyodde.\nAkazannyo kano kagenda kuyindira wiiki ssatu oluvannyuma bannamukisa babiri bagenda kulondebwa bawangule tikiti z’ennyonyi kyokka waliwo n’omukisa okuwangula emigyozi (original) egya ttiimu y’omupiira eya Arsenal buli wiiki.\nAMATEEKA AGALI MU ka zannyo ;\n1 Okwetaba mu kazannyo kano olina okuba n’emyaka 25 okudda waggulu.\n2 Oteekeddwa okuba ne pass-port nga tennaggwaako.\n3 Olina okuba omwetegefu okwesasulira ssente za viza kubanga Bukedde Ttivvi ne Emirates bagenda kukola gwa kukutuusa e Dubai, okukulabirira n’okusuuza.\nGenda mu ssimu yo w’oweerereza obubaka, wandiika ekigambo ‘Emirates’ lekawo akabanga, teekamu amannya go, oweereze ku 8338. Oluvannyuma bagenda kukusindikira ebibuuzo ku ssimu yo by’olina okuddamu mu butuufu.\nNg’oddamu ebibuuzo bino tandisa ekigambo Emirates ozzeeko ‘ansa’ entuufu. Ababiri abanaasinga okuddamu ebibuuzo ebingi mu bu\nGitawo yeegaanyi okuganza Judith Heard: 'Si muganzi wange'\nOmusumba Adrian Ddungu anaaziikibwa mu Klezia


Bukedde Online - Bammanerenda; obukodyo 4 bwebakozesa okubba abasuubuzi\nBammanerenda; obukodyo 4 bwebakozesa okubba abasuubuzi\nLwaki amazzi g’ennyanja Nalubaale gafuuse...\nSSAAWAMAASO: Kalina esinga obukadde mu Uganda,...\nOLINA ekizibu oba wali ofunye ku kizibu nga kyetaaga ssente ez’amangu? Emirundi mingi buli gw’otuukirira okukuyamba ajja kukuwa magezi ga kwewola.\nBya OLIVE LWANGA , ALICE NAMUTEBI ne HAFSWA NANKANJA\nMu bbanka otyayo olw’emisingo emingi egisabibwa n’obukwakkulizo obulala bungi obukwetaagisa. Amagezi amangu ga kuddukira wa muntu ow’abulijjo alina obusobozi obukuwola nga tomazebiseera bingi na kwetooloola ng’onoonya ebbaluwa za LC n’ebirala. Ono ye Mmanerenda.\nOno ye katonda wo mu kizibuekyetaagaobwanguwabula kigenge ekisiindiikirizza abasuubuzi bangi n’abantu abalala okuva mu kibuga kyokka nga n’ebyabwe bitwaliddwa.\nObutego bwa bammanerenda\nBakuwola ku magoba agali waggulu. Bakuwa ebbanga ttono okusasuliramu. Bakusaba omusingo naye ng’endagaano gye mukola eraga nti obaguzizza n’ebirala.\nEbirungi byabwe ebisikiriza\nOmukugu mu byenfuna, Charles Lindo owa Small Scale Industries e Nakasero agamba nti abantu bano balina obukodyo obuwerako okusikiriza abantu be bawola.\n1 Beeranga nga bayita mu mikutu gy’empuliziganya egitali zimu ng’amawulire, leediyo, ttivvi n’okutimba ebipapula ku bipande ekikuyamba okumanya we basangibwa.\n2 Basaba emisingo emyangu nga ttivvi, leediyo, kaadi z’emmotoka era bakozesa olulimi olubudaabuda olukukakasa nti ssente ezo nnyangu za kusasula.\n3 Bakuyamba mu mbeera enzibu we weetaagira ssente, gamba omusuubuzi gwe batutteko ebyamaguzi bye, abayizi abagenda okukola ebigezo nga fi izi zibaweddeko, n’abagenda okusuubula emmaali n’etuuka nga tolina ssente zimala.\nWabula kino kibaleetera okussaako amateeka amayitirivu kuba oba weetaaga ssente.\n4 Bateekawo embeera ey’okusasulira mu bitundutundu, ate mu biseera ebimpi ng’ennaku ssatu oba wiiki. Wabula weegendereze kuba abamu, bw’omaliriza okwewola ne mutegeeregana n’olunaku lwe mugenda okusasula beekweka n’abamu amasimu ne bagaggyako okutuuka olunaku bwe luyitawo nga tokyasobola kununula kye wasingawo.\nEmbeera eno ng’ekutuuseko okola otya okununula ebintu byo?\nMunnamateeka Ambrose Tebyasa, Commissioner of Oaths agamba nti okwewala obuzibu bwonna, bw’oba weewola ssente ku bammanerenda olina okubaawo n’omuntu ategeera eby’okwewola akuyambe nga mukola endagaano.\nEkigambo ‘kutunda’ mwandibadde mukyewalira ddala wadde ng’oli mu bwetaavu bwa ssente obw’amaanyi kuba mu mateeka oba ng’akakasa nti ekintu kikyusizza emikono. Endagaano gye mukola erina kubaamu kuwola.\nAnnyonnyola nti, wadde nga wakola ensobi mu ndagaano, oba okyasobola okwekubira enduulu mu kkooti z’amateeka ne zikuyamba kuba bammanerenda oluusi tebakolera mu mateeka.\nAte Munnamateeka Yunus Kasiriivu agamba nti mmanerenda bw’aba teyafuna kiragiro kya kkooti ekimuwa obuyinza obutwala ebintu byo, bw’abitwala okkirizibwa okumutwala mu kkooti wadde nga waliwo endagaano.\nOkwewala ebintu byo okutwalibwa nga ssente zikulemye okusasula, dduka mu kkooti ekuwe ekibaluwa ekimugaana okubowa eby’obuggaga byo. Agamba nti emiwaatwa bammanerenda gye bakozesa oluusi tegiba mu mateeka era osobola okukozesa omukisa guno bw’ogenda mu kkooti.\nETTEEKA KYE LIGAMBA\nOkusinziira ku tteeka erifuga bammanerenda erya (Money lenders act), mmanerenda bw’akuwola ssente olina okumuddiza ebitundu bibiri (2) ku kikumi ku ssente z’akuwoze buli mwezi oba ebitundu 12 buli mwaka.\nAmaliriza agamba nti, ekivaako eby’obuggaga by’abantu okutwalibwa ge magoba bammanerenda ge basabye agabeera amangi naye mu kkooti omulamuzi akukkiriza okuwa omuwendo omutuufu gw’olina okusasula nga bagendedde ku miwendo gy’amagoba emituufu.\nKAMADA Kawooya, Masajja: Abantu abawola ssente bbo balinga abajja okunyagulula abanaku ssente n’ebintu byabwe. Akuwola ssente ntono nnyo kyokka osasula ezisinga wo kw’ezo ze yakuwola ng’ogasseeko n’okubowa ebintu byo bye wawaayo ng’omusingo.\nWaliwo gwe mmanyi e Masajja, ye bw’akuwola ku buli mutwalo ayagalako amagoba ga ssente 500/-. Okugeza, bw’oba weewoze 300,000/- kitegeeza nti omuddiza amagoba ga 105,000/- buli wiiki, olwo omwezi omusasula amagoba agatakka wansi wa 400,000/-.\nOkukkakkana ng’osasudde amagoba agasinga ne ssente ze weewola obungi kyokka nga nazo olina okuzimusasula.\n2 .Ebyapa by’ettaka.\n3 .Endagaano z’amayumba oba poloti.\n4 .Sitaatimenti ya bbanka.\n5 .Densite y’ekyalo gy’ova.\n6 .Densite y’omulimu gy’okola.\n7 .Akatabo ka bbanka.\nOBUKODYO BWE BABBISA\n1.Mu ndagaano temuwandiikamu nti akuwoze, wabula ossaamu nti omuguzizza. Okugeza, bwe weewola 500,000/-, osingayo ekintu kyo kyonna ekibalirirwamu ssente ezisinga kw’ezo ze weewoze era mu ndagaano ossaamu nti mmuguzizza enju yange oba emmotoka oba ekibanja ku 500,000/-\nBw’osussa ebbanga ly’akuwadde nga tonnazizza aba waddembe okutwala omusingo gwo. Ye awola mu ndagaano assaamu nti oli waddembe okununula enju yo oba ekibanja bw’oba okyetaaga.\nEkisingako bw’oba oyagala ebintu byo olina kuteesa naye n’akuguza buto ekintu kyo. Olaba bw’oba otunze enju yo ku 500,000/- zokka! Ate ye bw’aba akuguza ateekawo omuwendo gwonna gw’ayagala, gy’atutte ku 500,000/- asobola okugikuguza ku bukadde obusoba mu 100.\n2. Beekweka: Olunaku bwe lutuuka lwe mwalagaana okusasulirako, toddamu kumulaba ko. Alabika wayiseewo ebbanga era ng’akugamba nti enju yo yiye kuba ebbanga lyayitawo nga tomusasudde ssente ze.\nNe bw’ogezaako okumuwawaabira kiba kizibu okumuwangula kuba endagaano wagissaako omukono ng’omuguzizza sso si kwewola.\n3.Baggyako essimu: Abeera n’essimu ez’enjawulo era gy’aba akuwadde bw’otuuka okumunoonya tebaako nga bakuwoleza nti yagenda mu kyalo.\n4.Ow’omutima omubi akukola ekikyamu otere olemererwe okumusasula ye awambe omusingo.


Bukedde Online - Poliisi etandise omuyiggo gw’abasse Kaweesi\nPoliisi etandise omuyiggo gw’abasse Kaweesi\nPOLIISI efulumizza ebifaananyi by’abasajja babiri abateeberezebwa okutta Andrew Felix Kaweesi bwe yabadde ava mu makaage e Kkulambiro ku Lwokutaano.\nEbifaananyi by’abatemu ebisiige abanoonyezebwa.\nKaweesi yabadde n’omukuumi we ne ddereeva mu mmotoka era bonna baafudde omulundi gumu nga n’emirambo gyabwe gyasogonyoddwasogonyoddwa amasasi agaabadde gayiika ng’enkuba ku mmotoka Ekika kya Toyota VX eya bbululu eyamuweebwa poliisi mwabadde atambulira.\nBwagenze okukya ku Lwomukaaga nga poliisi emaze okufulumya ebifaananyi ebisiige eby’abatemu abaabadde ku bodaboda bbiri nga bwe baabadde bafaanagana era nga baabitimbye okwetooloola ekibuga kyonna n’ebweru waakyo nga bataddeko n’ennamba z’essimu abantu kwe balina okukuba yenna abalabyeko.\nOmuduumizi wa poliisi ya Kampala n’emiriraano Frank Mwesigwa yategeezezza Bukedde nti kituufu ebifaananyi poliisi ye yabifulumizza nga basinziira ku baabadde mu kifo bwe baalabye abatemu nga bwe baabadde bafaanana.\nBano abaalabye baabatutte ew’omukugu wa poliisi mu kusiiga ebifaananyi ne babatuuza wansi olwo ne batandika okunnyonnyola ng’abatemu bwe baabadde bafaanana ng’omukugu bw’asiiga era olwamaze okusiiga ebifaananyi by’absajja babiri ne babitwalira abanene ne babuuza abaalabye abatemu oba nga ddala be baalabye baabadde bafaanana nabo ne bakkiriza.\nMangu ddala poliisi yatandise okukubisa ebipande nga bwe baakola ku kifaananyi ky’omusajja eyatta Joan Kagezi eyali omuwaabi wa Gavumenti mu musango gw’abaatega bbomu e Lugogo n’e Kabalagala nga July 11, 2010 era ne bitimbibwa wonna.\nKuno baawandiiseeko nti ono yeetaagibwa poliisi ku musango gw’obutemu ogwabadde e Kkulambiro nga March 17, 2017 ne bateekako n’ennamba z’essimu 0717777070 ey’omuduumizi wa poliisi mu Kampala n’emiriraano, 0718452613 ey’omuduumizi w’ekitongole kya poliisi ekinoonyereza ku misango egya naggomola e Kireka.\nEndala kuliko, 0714667787 ey’omuduumizi wa poliisi ya Kira Road, 0715986956 ey’akulira okunoonyereza ku buzzi bw’emisango mu Kampala East n’abakungu abalala mu Poliisi.


Bukedde Online - Ennyama ngula kisambi nsasule gye saalya mu buto- Pasita Sserwadda\nEnnyama ngula kisambi nsasule gye saalya mu buto- Pasita Sserwadda\nAbooluganda batting’ana lwa musajja\nBugiri: Ekibuga ky’entalo: Enkaayana z’abakulembeze...\nOmusumba w’abalokole owa Victory mu Ndeeba, Joseph Sserwadda awuniikirizza ab’e Jinja bw’abategeezezza nga bw’atasobola kusekerera balwala nvunza kubanga naye zaamuluma.\nBino yabyogedde mu bujulizi bwe mu lukung’aana lw’enjiri olwatuumiddwa ‘Operation Phillip’, olumaze wiiki bbiri nga lubumbujjira mu kisaawe kya Mainstreet e Jinja.\nDr. Sserwadda yategeezezza nga ye bw’atasobola kuvuma yadde okuyeeyereza Abasoga nti baalwala envunza, kubanga kumpi buli omu yazirwala mu buto, nga ye engatto baazimugulira atuuse mu siniya esooka.\nEnjiri ya Dr. Sserwadda abantu yabakutte omubabiro, bwe yagasseeko nti yasula akukunadde nga lumonde mu kikata, lwe baamutwala mu kibuga okumugulira engatto ew’Omuyindi, wabula katono akaabireyo ekigere ekimu bwe kyapimibwa nga kya sayizi 5 ate ekirala nga kya sayizi 6.\nAgamba nti kino kyava ku kubeera nti yali muzannyi wa mupiira nga buli lwe baabanga bagenda okuzannya ng’ebigere ebya ddyo babinyogootola n’okubisika.\nYategeezezza nti omupiira katono gumulemese okwambala engatto anti kyali kimwetaagisa okugula emigogo 2, afunemu gumu, nga kitaawe tasobola kukikkiriza.\nWabula eyamununula ye Muyindi eyali omukujjukujju, eyasalawo engatto bagule zimupimiddwaako mu 1967, ng’ayingira siniya esooka e Kalungu. Kyokka kati agamba nti ebigere byatereera.\n“Ennaku zino buli lwe nsanga engatto ennungi ngigula kubanga nava wala nnyo. Ekirala ewaffe, ennyama twagiryangamu emirundi 2 mu mwaka, ng’eriibwa ku Ssekukkulu ne Paasika, oluusi n’Olusooka omwaka,” Dr. Sserwadda bw’anyumya.\nYayongeddeko nti: ‘’Nneewuunya abantu b’ennaku zino, abagamba nti ennyama erwaza, abamu bagiridde mu bukulu nga beesobola olwo egenda kubalwaza etya?” bwe yabuuzizza. Dr. Sserwadda agamba nti ennaku zino okwesasuza ebiseera ebyayita, buli lw’asanga ennyama ennungi agula kisambi oba lubiriizi kubanga by’ayiseemu bingi ddala, takyetaaga kwerumya.\nYakubirizza Abakristaayo okunyweerera mu Bulokole nga bwe bayamba n’abantu abali mu bwetaavu wadde olumu babeera tebalina kimala nti kubanga lumu Mukama Katonda agenda kubaanukula balye ku bibala byabwe.\nYawadde ekyokulabirako eky’Abazungu abaali bakyalidde Bp. Makumbi, gwe baasanga taliiyo kyokka ne bagenda mu lukung’aana lw’enjiri, agamba nti wadde teyalina nsimbi yakozesa bye yalina ebitono n’ababeezaawo ennaku essatu ne baddayo ewaabwe. “Mu kugenda ku kisaawe ky’ennyonyi, omu ku Bazungu bano, yanziza ku bbali, n’ampa bbaasa nga bw’ang’amba nti ensimbi ze baalisaasaanyizza mu wooteeri okumala ennaku 3, basazeewo okuzimpa kubanga nze nabalabirira.\nEnsimbi zino zaali doola 2,000 era naziwa munywanyi wange n’agenda nazo ebweru n’anguliramu mmotoka ey’ebbeeyi mu kiseera ekyo. Kyokka okuzituusa awaka e Bugolobi gye twabeeranga lwali lutalo anti ku mulembe gwa Idi Amin, nga kimenya mateeka okubeera ne doola,” Sserwadda bwe yategeezezza abaabadde mu lukung’aana.


Abe Rakai bemulugunya olw’okulwawo okubaliyirira | Dembe FM 90.4\nAbe Rakai bemulugunya olw’okulwawo okubaliyirira\nBya Malikh Fahad\nAbatuuze mu disitulikiti ye Rakai mu bitundu omugenda okuyita omudumu gwamafuta, bavuddeyo okwemulugunya olwokulwawo okubaliyirira. Bano baabadde mu lukiiko olukwata ku buttoned bwensi negeri enkulakulana eno gyegenda okuosaamu ekitundu olwatudde ku kisaawe kye Lwanda, nebatuuse okwemulugunya kwabwe.\nPolojekiti eno eya East Africa Crude Oil Pipe line Project (EACOP) egenda kukosa abatuuze mu district okuli Sembabule, Lwengo, Kyotera ne Rakai.wabula abatuuze abagaambye nti okuva mu mwaka gwa 2017, okuva ebitundu byabwe lwebyapimibwa tebakyalima wabulanga ssente ezabasubizbwa tezinabaweebwa.\nSsentebbe wa district ye Rakai Robert Benon Mugabi agamba nt abatuuze basusse okweyiywanga ku wofiisi nga bemulugunya, ensonga naye zituuse okumulemerwa.\nAli Ssekatawa nga yakulira kampuni ya legal and cooperate affairs who represented eyakiridde akulira ekitongole kya Petroleum Authority of Uganda Earnest Rubondo, yagambye nti nabo bagenda kukwatagana nekitongile kyobutonde bwensi ekya NEMA, okugonjoola okwemulugunya kwabatuuze.


Poliisi etandise ebikwekweto ku bboodabooda ne kabangali\nABEEBYOKWERINDA ku makubo batandise okussa mu nkola ekiragiro kya Pulezidenti Museveni eky'okukwata mmotoka za kabangali ezisangibwa nga tezitambuza byamaguzi.\nMuseveni bwe yabadde ayogera eri eggwanga ku Lwokusatu ekiro, yayongedde okuwa ebiragiro ebikkakkali mu kaweefube w'okulwanyisa ssennyiga omukambwe n'alagira abaserikale okukwata kabangali ezisangibwa nga tezitisse byamaguzi.\nYagambye nti, kabangali ezirina okubeera ku kkubo ze zokka ezitisse ebyamaguzi, ezitalina bya maguzi bye zitwala, yalagidde zikwatibwe. Waliwo abantu ababadde beeyambisa omukisa ogwalekebwawo ku mmotoka ezitambuza ebyamaguzi ne batambuliramu okutuuka mu bifo bye baba baagadde okutuukamu.\nMuseveni yawadde n'ekiragiro ekirala ku bboodabooda n'agamba nti, zirina kukoma ssaawa munaana ez'emisana bwe zisukka obudde obwo, yawadde abeebyokwerinda olukusa ne bw'eba etisse ebyamaguzi bagikwate.\nYalagidde zino zitandike okukola ssaawa 1:00 ey'oku makya zikome ku ssaawa 8:00 n'agamba nti, waliwo abantu ababadde bakyebbirira ne batikka abasaabaze ku bboodabooda n'agamba nti, tewali muntu yenna ateekeddwa kutambulirako. Yalabudde n'aba loole ezakkirizibwa okutambuza ebyamaguzi abamenya amateeka ne bateekamu abasaabaze n'agamba nti, baakukwatibwa.\nOmwogezi wa poliisi mu ggwanga, Fred Enanga yagambye nti, baatandikiddewo ebikwekweto nga Museveni yaakamala okuwa ekiragiro n'agamba nti, abantu bandibadde tebalinda poliisi kubakwata nga bakimanyi nti kye bakola kimenya mateeka.\nYagaseeko nti, abanaakwatibwa baakuggulwako omusango gw'okugyeemera ekiragiro kya pulezidenti n'agamba nti, waliwo engeri ssatu eziyinza okubeerawo omuli okubatwalirawo mu kkooti singa kkooti ziba zitudde, okukuuma mmotoka oba ppikippiki ku poliisi okumala ekiseera oba okubatwala mu kkooti oluvannyuma singa kkooti ziba zitudde.\nEnanga yagambye nti, ekiseera kino abantu bandibadde beegendereza nnyo wadde baagala okutambula, tebamanyi gye bagenda kiki kiriyo, baagala okukyalira abantu baabwe mu byalo naye mu kino, basobola okusaasaanya obulwadde bwe baba babulina ne babusiiga be basanze mu byalo oba okubuggya mu byalo ne babuleeta mu kibuga. Ebikwekweto ebirala ebyamaanyi byabadde ku luguudo lw'e Masaka, amagye okwabadde ne militale obweda bayimiriza emmotoka ezaabadde ne sitiika ezibuusibwabuusibwa era emmotoka ezimu ne zikwatibwa


Bukedde Online - Eyeeyise Afande Omara gamumyuse\nEyeeyise Afande Omara gamumyuse\nAfumbirwa abakazi n''ababba akwatiddwa\nNabakooba acamudde ab''e Mityana\nAdded 26th December 2013\nPOLIISI mu Kampala ekutte omusajja abadde yeeyita omusirikale akulira ebikwekweto mu kitundu kya Kampala North ng’akwata abantu ssaako n’okubatiisatiisa.\nIsaac Byamukama omutuuze we Maganjo zooni B nga muvuzi wa bodaboda e Kawempe yeyakwatiddwa abasirikale ba poliisi ye bidduka ku CPS oluvannyuma lw’okumukwata ne kaadi enjingirire eraga nti yaakulira ebikwekweto mu kitundu kya Kampala East ekifo ekirimu Sam Omara.\nSam Omara nga yaakulira ebikwekweto mu kitundu kya Kampala North yagambye nti Byamukama yafuna kaadi ye okuli endagiriroye nagitwala nateekako amannyage ssaako ne lanka kwali eya Senior Superintendent of police(SSP) ng’eno gyabadde alaga mu bantu nga abatisatiisa.\nKaadi eyasangiddwa ne Byamukama\n“Tukutte omusajja abadde agenda nga yeyita omusirikale era ng’agamba mbu yaakulira ebikwekweto mu Kampala North sso ng’omusajja ono tabangako musirikale wabula nga abadde yakolerera kaadi gyabadde alaga abantu nti musirikale” Omala bwe yagambye.\nYategezezza nti Byamukama alabika abadde atisatiisa okukwata abantu ssaako n’okubaggyamu ssente ng’ekintu kino alabika akikoledde ebbanga eriwera.\nYe akulira poliisi y’ebidduka ku CPS Ruth Kyobutungi yagambye nti okukwata Byamukama yasangiddwa ng’atisse abasaabaze babiri ku pikipiki ye era abasirikale abaabadde ku luguudo bwe beekenenyeza n’ebakizuula nti yabadde alina kaadi engingirire era mbu musirikale ne bamutwala ku poliisi naggalirwa.\nEyeyise Afande Omala gamumyuse


Musaayi muto Zaga yesigamye ku Police okubbulula ekitone kye - StaDailyNews\nHome Amawulire Eby'emizannyo Musaayi muto Zaga yesigamye ku Police okubbulula ekitone kye\nMusaayi muto Zaga yesigamye ku Police okubbulula ekitone kye\nNewankubadde Zaga tafunye kadde Kamala ku kisaawe mu Vipers, ekitone kye tekibusibwabusibwa era nga banna mupiira bangi nga mwemuli n'omutendesi we omujja Abudallah Mubiru babadde bamugoberera okuviira ddala mu 2014 nga akyaali mu Kibuli Senior Secondary School.\nFrank Tumwesigye nga asinga kumanyibwa nga ‘Zaga’ olwaleero asaze eddiiro ova mu Vipers SC neyeggaatta ku Police FC.\nZaga owemyaaka 21, aweereddwa endagaano ya myaaka ebiri (2) era nga wakuzannyira Police otuuka mu 2022.\nBwabadde ayanjulwa mubutongole, Zaga asuubizza okukola obutebalirira era nga kino, asuubira kyakumuyamba okuzukuusa ekitone kye wamu n’okuyamba ‘club’ okutukiriza ebigendererwa byayo.\n“Mpulira bulungi nnyo okweggatta ku Police era mpulira ntuuse awaka. Nsuubira okukulakulanya ekitone kyange era n’okukakasa nti nze ne ‘club’ ffembi tutukiriza ebigendererwa byaffe,” Zaga bwategezezza nga yakamala okuteeka omukono ku ndagaano.\nNewankubadde Zaga tafunye kadde Kamala ku kisaawe mu Vipers, ekitone kye tekibusibwabusibwa era nga banna mupiira bangi nga mwemuli n’omutendesi we omujja Abudallah Mubiru babadde bamugoberera okuviira ddala mu 2014 nga akyaali mu Kibuli Senior Secondary School.\nAkulira emirimu mu Police FC Fahad Lumu asuubira nti okutabagana kwa Zaga n’omutendesi Mubiru wamu n’abazannyi abalala kwakuvaamu ebibala era nga abawagizi ba ttiimu tebajja kuviraamu awo.\nFrank Tumwesigye Zaga\nPrevious articleUganda acquires modern cancer treating machine\nNext articleTogo declared first African country to eradicate sleeping sickness\nYiino alipooota ku mpaka z’ Amasaza, n’ebigenda okukolebwa


AMAZIGA! Ssedduvutto myaka 77 asobezza ku w'emyaka 8 mu nsiko, omwana atonnya musaayiAMAZIGA! Ssedduvutto myaka 77 asobezza ku w'emyaka 8 mu nsiko, omwana atonnya musaayi\nPoliisi ekutte ssedduvutto omukadde Lubega Joseph ali mu gy’obukulu 77 nga mutuuze ku kyalo Kasasa mu ggoombolola y’e Nakivaale mu disitulikiti y’e Isingiro, ku misango gy’okusobya ku mwana omuto mu nsiko.\nOmukadde ono ssedduvutto Lubega, yasobeza ku muzukkulu we myaka 8 era omwana yazuuliddwa nga yenna atonnya musaayi mu bitundu by’ekyama.\nOkusinzira ku mwogezi wa Poliisi mu ggwanga Fred Enanga, ssedduvutto Lubega aguddwako emisango gy’okujjula ebitanajja.\nEnanga agamba nti kiswaza era kyewunyisa jjajja okudda ku muzukkulu we era essaawa yonna bagenda kumutwala mu kkooti oluvanyuma lw’okunoonyereza.\nAte Poliisi y’e Kakumiro eri mu kunoonya ssemaka Aliho Dan ku misango gy’okutta mukyala we Kabaloodi Rosette myaka 25.\nOkusinzira ku mwogezi wa Poliisi mu ggwanga Fred Enanga, omusajja n’omukyala baludde nga balina obutakaanya nga Dan alumirizza Kabaloodi obwenzi, nga bwe yafuna abasajja abalala, abategeera ensonga z’okusinda omukwano.\nDan yatemyeko mukyala we Kabaloodi omutwe era mu kiseera kino aliira ku nsiko ku misango gy’okutta omuntu.\nEnanga agamba nti Dan n’omukyala babadde balina abaana basatu (3) wakati w’emyaka 8 – 4 era oluvanyuma lw’okutta omukyala, abatuuze baawulidde miranga.\nMu kiseera kino Poliisi esabye abatuuze bonna abayinza okubayamba okunoonya Dan, okugiwa amawulire, akwatibwe ku misango gy’okutta omukyala.\nMungeri y’emu ebitongole byokwerinda bikutte omusajja abadde yeeyita muganda w’omukulembeze w’eggwanga lino Gen. Salim Saleh ku mukutu gwa Face Book.\nAndrew Mark ali mu myaka 35, mu June, 2021, yaggulawo Face Book mu mannya ga Gen. Salim Saleh era abadde agikozesa okusaba abantu ssente oluvanyuma lw’okubasuubiza okubatwala mu ggwanga lya Canada okufuna emirimu.\nMark abadde asaba ssente wakati shs 50,000 – 85,000 era okusinzira ku mwogezi w’amaggye mu ggwanga Brig Gen. Felix Kulayigye, abadde yakasolooza ssente ezisukka mu 4,000,000.\nBrig Gen. Kulayigye agamba nti Mark wadde asabye okusonyiyibwa, aguddwako omusango okweyita ky’atali era essaawa yonna bamutwala mu kkooti.\nMungeri y’emu alabudde bannayuganda okwekeneenya abantu abali ku Face Book, abasukkiridde okweyambisa abanene abali mu Gavumenti okubba abantu ssente nga basuubiza ebintu eby’enjawulo.\nEbirala ebifa mu ggwanga – https://www.youtube.com/watch?v=9aJrxJduWGg


Mbu Ababaka Baatulidde Museveni? – NBS TV\nMbu Ababaka Baatulidde Museveni?\nAbabaka ba paalimenti abooludda oluvuganya basiimye bannaabwe abali ku mu kibiina ekifuga ki NRM olw’okusimbira ekkuuli bbo kyebayise olukujjukujju lwa gavumenti ogwala okubba ettaka ly’abantu nga bayita mu nnoongoosereza.\nEra mu paalimenti eyo, Gavt eronze akakiiko ka bantu Munaana okuddamu okwekkenenya ennongosereza zeeyagala zikolebwa mu tteeka ly’ettaka mweyagala okuyita okwezza ettaka ly’omuntu yenna ssinga eba erina enkulaakulana gyeyagala okussaako.\nEnnongoosereza zino zaasooka nezireetebwa mu paalimenti wabula bannansi nebatazisanyukira, ekiwalirizza gavumenti eddemue zeekenneenye.\nEkyuuma Kya Kookolo Kiikino\nKabaka Asiimye Okuggalawo Empaka Z’amasaza\nMinisita Mukwaya Awabudde, Omukozi Asaanye Okufuna Obudde\n100 Days of Museveni\nSsemunju Nganda on the FDC Presidential Elections\nSsemujju Nganda Sad About Muntu Losing FDC Presidency


Bukedde Online - Wuuno Pulezidenti ow'abakazi 2 nga talina mwana kunsi\nEmbeera y'omuyimbi Chandiru yeeraliikiriza: Afuukuuse olususu\nPulezidenti Bashir ng’akutte emmundu.\nPULEZINDENTI wa Sudan, Omar al-Bashir akoze bingi ebirungi n’ebibi kyokka abamumanyi bagamba nti, ebimu abikoze lwa butasoma nnyo nga muno mwe muli n’okukkiriza amagye ge okutuga abamuwakanya.\nMu byonna, Bashir asinga kuwa nsonga emu nti, alwanyisa abo abaagala okukutula mu nsi ye, Sudan ebiwayi.\nWabula baamulemerera era baagikutulamu n’evaamu ne South Sudan n’atuukiriza olugero lw’atakulekera naawe tomulekera, ennyanja ekutta omira.\nBashir ng’amannya ge amatuufu ye Omar Hassan Ahmad al-Bashir, alina likodi 20 z’akoze bukyanga ajja mu buyinza mu 1989 n’akulembera ensi eyali esinga obunene mu Afrika okutuusa 2011 lwe yakutulwako South Sudan mu kalulu k’ekikungo.\nBannansi ba South Sudan abaakulemberwa Salva Kiir baasalawo beefuge.\nBashir ye Pulezidenti eyasooka okussibwako ekibaluwa ki bakuntumye ekya kkooti y’ensi yonna ng’akyali mu ntebe. Kyamussibwako mu 2009 nga baagala awozesebwe olw’ekitta bantu ekizze kibeera mu nsi ye olw’entalo z’azze alwana n’abayeekera naddala ab’e Darfur gy’agambirwa okuwagira bamukwatammundu aba Janjaweed abaalwanyisa abatuuze b’e Darfur abaali baagala okwekutulako mu lutalo luno olwatandika mu 2003. Lwafi iramu abantu bangi, okukwata abakazi n’emisango emirala egimuvunaanibwa.\nY’omu ku Bapulezidenti abasinga obugagga mu nsi yonna, kyokka kigambibwa nti talina mwana.\nOmukutu gwa ‘Wikileak cable’ ogw’abakessi mu 2009 gwalaga Bashir nti yalina obuwumbi mwenda obwa doola mu banka z’e Bulaaya naddala e Bungereza. Omuwaabi wa kkooti y’ensi yonna eyamussaako ekibaluwa, Luis Moreno- Ocampo yategeeza abakungu ba Amerika (ensi esinga obutakolagana ne Bashir) nti, omusajja alina buwumbi na buwumbi z’aggya mu mafuta g’eggwanga n’azissa mu bbanka ezo.\nKyokka Bashir bwe yali ayogera n’abamawulire aba Guardian ab’e Bungereza yeegaana ssente ezo n’agamba nti Ocampo ne banne tebamwagalangako baagala kumukyayisa, kye baava bamussaako n’ekibaluwa ki bakuntumye.\nABAKYALA BE BATYA OKWASANGUZA EBYAMA \nWadde alina abakyala babiri okuli, Fatima Khalid ne Widad Babiker Omer gwe yafunira ku myaka 50, talina mwana ku nsi kyokka nga kino kyalema abantu b’akulembera okumanya kwe kiva.\nKababeere bakyala be teri asobola kwetantala kunnyonyola kizibu kya Bashir. \nMukyala Omer yali mukazi wa munnamagye ow’amaanyi eyafa e Sudan, Ibrahim Shams al-Din kyokka Bashir n’amuwasa n’agamba nti, yakikoze kibe kya kulabirako eri abaserikale abalala bawase bannamwandu b’abajaasi ababa bafudde babalabirire.\nBwe yali yaakatuula mu ntebe, kyali kibonerezo kya kuttibwa ng’osangiddwa ne ssente za Amerika eza doola. \nKino yakigyawo oluvannyuma n’akkiriza n’emikutu gy’empuliziganya egy’obwannannyini ng’akizudde nti ebyo by’ebimu ku byali bimuwalanya Abazungu. Okulemesa doola yali tayagala kuguza Bazungu mafuta agali mu Sudan. Eno y’emu ku nsonga lwaki abayeekera ba John Garang aba SPLA baali ba maanyi ng’amaanyi gava mu Bazungu abaayagala amafuta era akalulu akaasalamu Sudan, amafuta agasinga gaagenda mu ba Salva Kiir (Garang) abawagirwa Abazungu.\n•Yazaalibwa January 1, 1944 ku kyalo Hosh Bannaga mu Sudan era n’akulembera ekibiina kya National Congress.\n•Okusoma kwe kwonna kwali kwa byakijaasi era gwe mulimu gw’asinga okumanya. •Yasomera mu Sudan Military Academy mu 1966.\n•Yakolerako mu Sudanese Armed Force ate mu 1960 n’ayingira amagye ga Sudan ng’omujaasi omutendeke.\n•Kyokka mu 1966 yatikkirwa diguli mu byekijaasi.\nPULEZIDENTI Bashir engeri gye yatendekebwa eby’ekijaasi, teyesisiggiriza mu by’okukekeza ennyago.\nMu 1973 yalwanirako mu ggye lya Misiri mu lutalo lwa October ng’erwanyisa Yisirayiri. Mu 1989-1993 yafuuka minisita wa Sudan ow’ebyokwerinda.\nOlwava awo n’awamba obuyinza ku yali Katikkiro Sadiq al- Mahdi nga June 30, 1989 era amazeeko emyaka 27 nga kati akwata ekifo kya 11 ku Bapulezidenti abasinze okulwa mu bukulembeze mu nsi yonna.\nY’akabeera n’abamyuka musanvu nga bagenda ne bamulekawo okuli;\ni. Zubair Mohamed Salih ii. Ali Osman Taha iii. John Garang eyali akulembera SPLA. Endagaano ya 2005 eyagya Garang ne basajja be mu nsiko bwe yali egamba. iv. Salva Kiir v. Ali Osman Taha vi. Bakri Hassan Saleh vii. Ahmed al-Mirghani •Mu April wa 1990 yawona okuwambibwa abajaasi be era yalagira 30 ku baali mu mupango battibwe.\n• Oluvannyuma yeewa ekitiibwa kya Field Marshal. Ky’ekitiibwa ekisinga obunene mu magye g’amawanga naddala aga Bungereza n’amawanga agaakulemberwako Bungereza.\nEntalo endala z’alwanye i. First Sudanese Civil War ii. Yom Kippur War iii. Second Sudanese Civil War Mu myaka gy’ekyenda yagoba sipiika wa Palamenti, Hassan al-Turabi, ow’ekibinja ky’Abasunni olw’okuleeta ekiteeso ekikendeeza ku buyinza bwe.\nTurabi bwe yadduka mu ggwanga n’agamba nti amagye ge gabasibyeko omusajja era ssente zonna azimalira ku ggye. Eggye lya Sudan likwata kyakusatu mu maanyi mu Afrika ng’ogyeko erya South Afrika n’erya Misiri okusinziira ku mikutu gya yintanenti.\nAbamumanyi bamutenda okwewulira ate nga munyoomi wa bbaluwa ky’ova olaba nga kkooti y’ensi yonna yamulemesa okutambula wabula akyagenda mu mawanga g’ebweru.\nYagenda e Saud Arabia, Misiri ne South Afrika gye baali bamuyooledde mu June wa 2015, kkooti bwe yatuula obukubirire esalewo ku ky’okumukwata n’addukayo kibombya mbwa. Yaakalondebwa emirundi esatu kyokka ebiri gyaliwo nga kkooti y’ensi yonna yamukaliga dda.\nOkulonda okusooka kwaliwo mu 2010 ne 2015 era nga yakuwangula wadde ebibiina eby’amaanyi ebimuvuganya byagaana okwetaba mu kulonda nga bigamba nti tekujja kubaamu bwenkanya\nEKYAMA EKIRI MU MUGGO GW’ATERA OKUKWATA PULEZIDENTI\nOmar Bashir alina omuggo gw’akwata naddala ng’ali mu yunifoomu y’amagye, ekkanzu oba kawunda nga buli lw’agukwata, abamumanyi bagamba nti aba mukambwe ng’ayogera emitaafu gimwetimbye mu kyenyi. Kino kye kyavaako abamu okulowooza nti abasawo b’ekinnansi mwe baasibira eddagala erimunywerezza mu buyinza.\nAbalala bagamba nti kye kikyalemesezza n’Abazungu abaamussaako ekibaluwa ki bakuntumye okumukwata nga we bandimufunzirizza, abeemululako n’adduka nga bwe yakola bwe yali agenze mu South Afrika mu lukiiko.\nOkweganga okulala kuli mu nkoofi ira gye baamukolera eriko ebyoya by’empungu. Eno agyambalirako eddiba ly’empologoma n’amajolobera amalala era atera kubyambala ku mikolo gy’ekinnansi olulala ng’alina okujaguza kw’akola. Kigambibwa nti omuganga amukolako takkirizibwa kukola ku bantu balala era asasulwa omusimbi mungi n’atajulirira na bulimu bulala.\nBUKEDDE W'OLWOKUSATU ALIMU EBIKULU BINO\nAb'e Baamunaanika basizza nga nkuyege ku kuggya ekkomo ku bisanja\nBaleese abaana abalala mu lumbe lwa Matia Nsubuga Birekeraawo. Beyazaala e Canada ne London tebaaziise kitaabwe


Ku Lwokubiri nga ziweze ssaawa 6:00 ez’ekiro, omulangira wa Bungereza yawanula bendera ya Bungereza eya “Union Jack” n’awanika eya Uganda.\nEndagaano eyali ekakasa obwetwaze yakwasibwa Obote nga Katikkiro ate Kabaka Muteesa nga ye pulezidenti. Okutuuka ku kukkirizisa Abangereza okutuwa obwetwaze, tekwali kulya mmere wabula olutalo lw’ebigambo n’obwegugungo bwakulemberwa\nLeero, giweredde ddala emyaka 57 bukya Uganda efuna obwetwaze wabula nga we tutuukidde wano nga bangi beebuuza oba nga tukyali ku mulamwa gw’abo abalwanirira obwetwaze bwa Uganda.\nKino nno abantu ab’enjawulo bakyogeddeko bwe bati; Muwanga Lutaaya (mwogezi wa NRM mu disitulikiti y’e Wakiso): We tutuukidde ku meefuga g’omulundi guno nga\nmu mazima ddala ettoffaali ddene nnyo lye tutadde ku maanyi g’abo abaalwanirira Ameefuga.\nOkumanya nga we bakoma ffe ate we twatandikira kyeyolekera mu bintu bingi okugeza ng’okuba nti mu 1995 twasobola okwebagira Ssemateeka wa Uganda omupya\nsso nga mu kiseera kye kimu, leero ebintu bingi bye twesalirawo gamba ng’okulonda abakulembeze ku mitendera egy’enjawulo.\nEbyo byonna byoleka nga bwe tutaddemu amaanyi okulaba nga tugenda mu maaso n’ekirooto ky’abo abalwanirira obwetwaze.\nKyokka nno mu ngeri y’emu, wadde nga byetutuuseko bingi, wakyaliwo obwetaavu bw’okukola ku kizibu ky’emirimu n’okukakasa ng’amakolero ge tw’alina mu\nkiseera ky’Ameefuga agaasanaawo nga gaddizibwawo okugatta ku nkulaakulana gye tutuuseeko leero.\nLevi Zimbe (mukungu wa Kabaka ate akozeeko mu gavumenti ya wakati okumala ebbanga: Bwe ntunuulira ekyalwanya bannaffe okututuusa ku kkula ly’Ameefuga, ndabira ddala nga tuddiridde nnyo.\nMu kiseera ky’okulwanira Ameefuga, twalwaniranga wamu ng’eggwanga wabula leero, ebintu byakyukira ddala era ng’omutima gw’okulumirirwa eggwanga awamu tegukyaliwo.\nTwabeeranga ne gwe tujuliza era nga tekikwewuunyisa kuba nga n’abasobola babiteekamu engatto ne boolekera wabweru w’eggwanga okulaba ng’ebigendererwa by’eggwanga awamu bituukibwako.\nLeero abantu batono nnyo abalowooza ku kigatta ku ggwanga era nga tekikwewuunyisa kulaba nti oluvannyuma lw’omuntu okufa, ne byalikoleredde bisanaawo!\nDan Muliika eyaliko Katikiro wa Buganda: Tetulina kyetwongedde ku baalwanirira Ameefuga kye baaleka. Nkakasa nga yonna gye bali bennyamivu olw’okubeera nti baayagala nnyo okutuggya mu mikono gy’Abangereza wabula nga we tutuukidde leero nga twefaananyirizaako abasibe.\nNze nayagala nnyo nfugibwe mu ngeri ya Federo wabula nga kino tekyasoboka. Wadde ng’Abangereza baatuleka twefuge, ndaba era be bafuna mu buli kigenda mu maaso mu ggwanga.\nBwe tubeera baakugenda mu maaso n’ebiruubirirwa by’abo abalwanirira Ameefuga, twetaaga olukiiko olukiikirira abantu si olukiikirira ebibiina byobufuzi era nga buli muntu alina okumanya obuvunaanyizibwa bwe we butandikira ne we bukoma.\nNga tetunneefuga mu 1962, Buganda yali nsale okulwanirira Ameefuga, Buganda yalina abasajja nga Leonard Basudde, Ssemakula Mulumba, Binayisa, Kamya, Ignatius Musaazi, Abu Mayanja, Mayanja Nkangi, Ben Kiwanika, Dr Kawanga Ssemwogerere n’abalala bangi era nga bano ly’eddoboozi ly’Ameefuga.\nKyokka leero Buganda eyali ku mwanjo mu byobufuzi by’ameefuga kati eri mabega era bw’otunula amangu kizibu okulaba bannabyabufuzi ba Buganda b’oyinza okugamba nti be basika b’abasajja nga Musaazi, Ben Kiwanuka, Ssemakula Mulumba n’abalala.\nIsrael Mayengo (yaliko minisita e Mmengo): Obuggya n’ensaalwa okuva mu bazze bakulembera Uganda kye kireetedde abantu ba Buganda okufuuka abagoberezi kuba embeera eriwo ng’enderere tegudde bugwi.\nOlutalo lw’okulwanirira obwetwaze lwasinga kwetabwamu Baganda ne bawaayo buli kyabwe kyokka okuva Uganda lwe yeefuga, ebyobufuzi by’obukyayi ebyaddirira byatuleetera obuzibu.\nErias Lukwago (Loodi meeya): Ebyobufuzi byafuuka bya kirwanire kuba ow’amaanyi y’alya. Okuviira ddala ku bafuzi b’amatwale ng’abantu ba Buganda tebayingira magye.\nAbantu abazze babeera n’emmundu n’amaanyi be bazze batwala obuyinza era eno ye nsonga lwaki Sir Edward Muteesa eyali omujaasi yateekawo olutalo olw’amaanyi ng’alumbiddwa.\nKy’ova olaba nga mu nteesaganya ezaali e Moshi mu 1980 ezeetabwamu Museveni ne Obote baabuuza Paul Kawanga Semwogerere amagye gye gali.\nKye tulina okukola kwe kulwana okuggya ebyobufuzi mu mikono gy’amagye, bisobole okuba nga bisalibwawo bannansi.\nWe twafunira obwetwaze nali ntegeera ng’abaana b’abakungu be beenyigira mu byobufuzi mu kiseera we twafunira obwetwaze, kyokka ffe ab’abakopi tetwabifunamu ssanyu.\nBwe mpulira abagamba nti Abaganda baali ku mwanjo we twafunira obwetwaze mbewuunya kuba nze olw’okuba kitange yali mukinjaaji tewali gwe baawa ku bbasale.\nMu kiseera kino abantu ba Buganda baddiridde, kyokka ng’obuzibu buva ku butakola, ekiwadde abantu abava e bunaayira omukisa okutusensera.\nWaliwo abagifudde enkola y’okukozesa ekitongole ky’ebibira okusaanyaawo ebibira byaffe byonna, eky’ennaku abaana baffe tebabawadde wadde emirimu.\nEno y’ensonga lwaki nalangirira kaweefube w’okutaasa ebibira e Mityana, Gomba, Butambala ne Mawokota.


Bukedde Online - Town Clerk we Masajja azziddwa ku bbali\nTown Clerk we Masajja azziddwa ku bbali\nGavumenti egaanyi okuwa ababutikirwa ettaka...\nEnteekateeka za ppate ya ‘Million Dollar...\nABATUUZE ba Divizoni ya Masajja mu Munisipaali ya Makindye Ssaabagabo bafunye ku sanyu oluvannyuma lwa wofiisi ya Town Clerk Jimmy Mabanja eyali emaze ebbanga nga eggaddwa okuddamu okukola .\nKino kyaddirira abavubuka abataategeerekeka okulumba Mabanja ne bamukuba n’okumufulumya w’ofiisi nga bamulanga okulya enguzi,okwezza ssente ezirina okukulakulanya e kitundu kwossa nekyekubira mu kugonjoola ensonga zabatuuze.\nKino kyawaliriza bekikwatako okumusaba agira adda ebbali olw’abatuuze abali bayinza okumutuusaako obulabe,kyatwala wiiki bbiri nga wofiisi tekyakola ekintu ekyasitula abakulembeze okwali ba ssentebe b’ebyalo ne ba Kansala okulumba Meeya Gerald Nsubuga Lumbuye nga bagamba emirimo gyabwe gizingamya olw’okuba Town Clerk ye kamala byonna kyokka wofiisi nzigale.\nkanso ya Masajja nga ekulemberwa sipiika Francis Ssaabwe nga yetabiddwamu ne Town Clerk wa Ssaabagabo Joseph Kimbowa yatudde era ba Kansala ne bayisa ekiteeso ekiggyamu Town Clerk obwesige nga nabo bamulumiriza okwenyigira mu mivuyo egizingamizza ekitundu.\nEkiteeso kyayita wabula Kimbowa n’abawa wiiki bbiri okuteekawo akakiiko ka bantu basatu akalina okunoonyereza ku byogerwa ku Mabanja,ono yategeeza nti bino byonna birina okukolebwa nga Mabanja ali mu wofiisi era bwekinazuulwa nti ddala ebimwogerwako bituufu waakukyuusibwa nga bayise mu mateeka wabula si kukozesa lyanyi nga abatuuze bwebaakola.


Trump atandika nkya okwewozaako ku by'omuk...\nKwiini yasazzeewo eggoye ku nsonga ya Harry ne Meghan emaze kati omwezi mulamba ng'ebobbya Abangereza omutwe era ng'olukongoolo balutadde ku mwana muwala Meghan alinamu omusaayi omuddugavu nti alabika aliko abaamuwendula okutabutatabula obwakabaka bwa Bungereza era nti y'akozesa Omulangira ensobi.\nKyokka Kkwiini mu kiwandiiko kye yafulumizza ku Ssande yategeezezza nti ensonga za muzukkulu we Harry ne ffamire ye (Meghan ne mutabani waabwe Archie) baagikkaanyizzaako ng'olulyo Olulangira ne basalawo okubawa ekyanya batandike obulamu obupya era bajja kubawagira mu ngeri yonna.\nWabula yagambye nti bombi baggyiddwaako ekitiibwa ekya HRH wamu ne Harry okuggyibwako ebitiibwa by'abadde alina mu magye ga Bungereza gattako n'obutaddamu kukiikirira Kkwiini ku mikolo kyokka basigazza ebitiibwa byabwe ebya Duke ne Duchess ab'e Sussex.\nKkwiini era agambye nti Harry ne mukyalawe si baakuddamu kulabirirwa ku nsimbi ez'omuwi w'omusolo n'ensimbi Pawunda obukadde bubiri n'emitwalo 40 ze baafuna nga baddaabiriza amaka gaabwe amatongole, bakkiriza okuzisasula.\nWabula bino binyiizizza Abangereza ne bategeeza nti Kkwiini abadde alina okugoba Harry mu lulyo Olulangira n'agenda me Meghan ne bafuukira ddala abakopi.\nMuseveni agguddewo omwoleso gwa bannamakolero ogwa UMA Exhibition e Lugogo


Ebintu 5 ebimalamu abawala ba leero mu mukwano\nABAWALA ba leero balina ebigendererwa mu mukwano. Kino kitegeeza nti ng'omusajja tonnatandika mukwano na muwala yenna kikwetaagisa okumanya ekigendererwa kye mu mukwano owone okutomera.\nWammanga bye bimu ku bintu bino;\nEnsimbi Bangi ku bawala ennaku zino bayingira omukwano ng'ekigendererwa kyabwe ekikulu kufuna nsimbi. Ow'ekika kino ne bw'aba omusajja gw'afunye tamwagala atandikirawo okumuteeka ku nninga ku nsonga y'ensimbi. Omuwala bw'amala n'omusajja ekiseera nga tamuwa ku nsimbi ng'olwo atambulamu.\nEby'okulya n'okunywa Waliwo abawala ng'obamma ekirala kyonna n'obagulira omwenge n'ebyokulya ebirala. Omusajja amanyi okugula omwenge n'ebyokulya nga chipusi, enkoko n'ebirala abawala babettanira nnyo olwo ne bajjula oluwombo lwa laavu.\nOkweraga Abawala ennaku zino baagala nnyo obutaala. Bettanira nnyo abasajja ab'erinnya omuli abasambi b'omupiira, Bannabyabufuzi ne basereebu abalala. Mu ngeri endala baagala nnyo abasajja abalina ebidduka. Omukazi bw'atuula mu mmotoka y'omusajja n'asowola ng'amaze.\nEndabika y'omusajja Abasajja abalabika obulungi bakuba nnyo abawala. Nga wasanze omusajja alabika obulungi bangi abawala babeeseza lweyo. Naddala abasajja abakola omubiri wamu n'abalaasi abawala bangi babettanira.\nAbasajja abacakaze Abawala bangi bettanira nnyo abasajja abadigize n'abo abamanyi okulya obulamu ne kkaasi. Omusajja ow'ekika kino abawala abeesalako bwesazi era ebiseera ebisinga bamanyi n'okubalwanira. Kale ggwe anoonya omuwala ow’okuwasa bino sooke obyekenneenye.